
תקנות התקשורת (בזק ושידורים)(ועדה מייעצת), התשס"ט-2009

היו"ר כרמל שאמה:


צהריים טובים. אנחנו פותחים ישיבה שלישית היום של ועדת הכלכלה. על סדר היום תקנות התקשורת (בזק ושידורים) (ועדה מייעצת) התשס"ט-2009. מי מציג את הנושא? 

נתי ביאליסטוק כהן:


אשמח לפתוח בכמה מילים, זה המשך מדיונים קודמים של הוועדה, כבר התקנות הוצגו בפניה, אפילו התחילה ההקראה. 

לאה ורון:


זה תקנות שמונחות על שולחן הוועדה עוד טרום תפקידו של השר כחלון, בתפקידו כיו"ר ועדת הכלכלה. שכבר אז הוא לא אישר אותן. 

היו"ר כרמל שאמה:


כחלון לא אישר את התקנות?

לאה ורון:


לא.

היו"ר כרמל שאמה:


יפה. 

אתי בנדלר:


זה מסוג הדברים של דברים שרואים משם לא רואים מכאן. 

היו"ר כרמל שאמה:


אבל אנחנו רואים את זה מכאן. 

נתי ביאליסטוק כהן:


התקנות בעיקרן עוסקות בהקמה של ועדה שתייעץ לשר במקרים שבהם הוא ישקול לפטור חברה שחלה עליה חובת שירות אוניברסאלי.

היו"ר כרמל שאמה:

באיזה חברות מדובר?

נתי ביאליסטוק כהן:


כרגע רק על בזק ועל הוט טלקום. בעתיד, אם ירצה השם, גם על חברת החשמל. 

היו"ר כרמל שאמה:

על איזה שירותים מדובר, טלפוניה? 

נתי ביאליסטוק כהן:


כל השירותים שחל עליהם חובת שירות אוניברסאלי, זה כמעט כל השירותים של החברות האלה.

היו"ר כרמל שאמה:

מה, גם הכבלים והלוויין? לוויין, אין בעיה. 

נתי ביאליסטוק כהן:


הטלפוניה. הוט, אנחנו מדברים רק על שירותי התשתית והטלפוניה.

היו"ר כרמל שאמה:

ואינטרנט גם?

נתי ביאליסטוק כהן:


אינטרנט גם כן. פגישה עם ספקי אינטרנט. 

היו"ר כרמל שאמה:

OK. מה התקנות האלה אומרות?

נתי ביאליסטוק כהן:


בגדול, התקנות האלה מקימות, קובעות את המבנה של ועדה מייעצת כזו וקובעות לה את הקריטריונים שלפיהם הם צריכים להחליט ולשקול מקום שהם יפתרו. 

לאה ורון:


תתחיל טיפה קודם, תסביר מה התפקיד של ועדה מייעצת, באיזה מקרים, למה צריך אותה. 

נתי ביאליסטוק כהן:


כרגע חלה על החברות חובה לשירות אוניברסאלי, הן אמורות להתקין בכל מקום בארץ, לכל דורש, את כל השירותים שהן מספקות.

לאה ורון:


וכל עוד הן לא מקבלות איזה שהוא פטור, הן חייבות להתקין את השירות? 

נתי ביאליסטוק כהן:


כן. כל עוד הן לא מקבלות פטור, הן חייבות להתקין את השירות. דא עקא, יש הסמכה להתקין תקנות ולקבוע בתקנות את הדרך שבה ניתן לתת את הפטור. כל עוד אנחנו לא נותנים להם את הדרך הזאת, לפחות שוועדה תדון עניינית בבקשות שלהם ותחליט אם הבקשה ראויה או לא ראויה להמלצה בפני השר, אז זה יכול לעורר שאלות, היעדר הוועדה הזו. ולכן אנחנו מציעים לקדם את אישור התקנות, על-מנת שנוכל להקים את הוועדה הזאת, על-מנת שהיא תוכל לדון בבקשות.

היו"ר כרמל שאמה:

כמה בקשות כאלו יש בשנה?

נתי ביאליסטוק כהן:


כרגע אין למי להגיש אותן. אבל אנחנו מכירים עשרות מקומות שבהם, לדעתנו כרגע, חובת השירות האוניברסאלי לא מיושמת כלשונה. 

היו"ר כרמל שאמה:

אז מה הוועדה תעזור בזה? 

נתי ביאליסטוק כהן:


הבקשה של החברה תגיע לוועדה, הוועדה תשקול אם השיקולים, בהתאם לסט השיקולים שנקבע בתקנות, אם אכן ראוי לפתור או לדחות את התקנת התשתית במקומות, ומתן שירותים במקומות רלוונטיים לבקשות של החברות והשר יחליט אם לפטור או לא לפטור.

היו"ר כרמל שאמה:

והיה ולא פטר, אתה אומר הם לא מתקינים, הם מתעלמים.

נתי ביאליסטוק כהן:


לא לא. היה, בוא נאמר ככה. הטענה שלהם היום זה שאפילו לא ניתן להם לטעון את העניין הזה. כרגע, זאת אומרת, הם יטענו בפני הוועדה, אם הוועדה לא תסכים או לא תמליץ לשר לפתור והשר יחייב את החברות לפעול, יכולת האכיפה תהיה טובה יותר וחזקה יותר. 

היו"ר כרמל שאמה:

OK. סעיף 4 (1) –  "קיומה של חלופה זמינה לשירות שלגביו הוגשה הבקשה". 

נתי ביאליסטוק כהן:


כן. 

היו"ר כרמל שאמה:

זה בעצם סעיף שכמעט פוטר את הוט מכל מקום שבו לבזק יש תשתית? 

נתי ביאליסטוק כהן:


זה אחד השיקולים שוועדה יכולה לשקול כשהיא הולכת להמליץ. אבל זה לא השיקול היחיד. 

היו"ר כרמל שאמה:

זה משאיר באזורים האלה את בזק כמונופול. 

נתי ביאליסטוק כהן:


לצורך העניין, אם הוועדה תחליט, תשאל את השאלה אם לפטור במקום מסוים או לא לפטור ממקום מסוים את העניין הזה, זאת אומרת, למשל, כי הוט, אני מניח שאם זה לא עולה כסף להוט, היא תשמח להקים שם תשתית או אם זה לא עולה כסף לבזק, היא תשמח להקים שם תשתית.

היו"ר כרמל שאמה:

אין דבר כזה. 

נתי ביאליסטוק כהן:


אז למול אותה עלות שתציג, לצורך העניין, אחת החברות, תוכל הוועדה לשקול האם קיימת חלופה זמינה של חברה אחרת באותו מקום ולכן אפשר לתת את הפטור לזמן מסוים או בכלל, במקום כזה או אחר. 

היו"ר כרמל שאמה:

4 (4) יותר נכון, בנוסח החדש. 

נתי ביאליסטוק כהן:


כן. 

היו"ר כרמל שאמה:

מה זה 4 (1) בנוסח החדש, אתה יכול להסביר לי אותו? את התוספת? 

נתי ביאליסטוק כהן:


מה זה? 

היו"ר כרמל שאמה:

היחס שבין עלות, בין עלות מתן השירות. 

נתי ביאליסטוק כהן:


לעניין היחס שבין העלות לבין הזה, טענות שהחברות מעלות מפעם לפעם, כי עלות בפני עצמה לא אומרת כלום, זאת אומרת, אם לבוא ולומר שלסלול תשתית מסוימת למקום מסוים זה עולה הרבה מאוד כסף, זה לא אומר כלום, כי אם ההכנסות משם עולות על כך כמה מונים אז זה מובן. 

היו"ר כרמל שאמה:

לא, פה אין בעיה, הוא תמיד יפרוס.

נתי ביאליסטוק כהן:


קרוב לוודאי. ולכן, הוועדה צריכה לשבת ולחשוב האם היחס.

היו"ר כרמל שאמה:

לא, פה זה בא לשקול שיקול אחר. זה אומר – היה ועלות פריסת התקשורת היא הרבה יותר כבדה מאשר ההכנסות הצפויות, אנחנו נשקול לתת לו פטור. 

נתי ביאליסטוק כהן:


ניקח את זה בחשבון כשנבחן את הבקשה. 
להגיד לך אם היחס של אחד לשמונה זה היחס הנכון או אחד לשבע זה היחס הנכון? אני לא יודע לומר לך, אבל הוועדה תצטרך לשבת ולדון בכך. זה אחד הדברים, אחד הפרמטרים שהוועדה צריכה לבדוק, כשהיא מקבלת החלטה. יכול להיות שאחד לשמונה זה יחס שיהיה מקובל, אם תהיה חלופה זמינה ואם לא תהיה חלופה זמינה, אז גם יחס כזה לא יהיה מקובל. אני לא יודע לומר לך כרגע, כי הוועדה עוד לא התכנסה ועוד לא החליטה איך היא מקיימת את הדיונים האלו. החובה, אנחנו רואים את החובה האוניברסאלית כחובה להתקין בכל מקום, בכל זמן, את כל השירותים שחלה עליהם החובה הזו. החריג הוא אותו פטור. ולכן, זאת אומרת, הוועדה, כל פעם שהיא תצטרך לדון בשאלה הזאת, היא תצטרך לקחת את זה בחשבון, זאת אומרת שזה החריג ושזה הכל בשים לב לכך שחלה חובה להתקין באותו מקום. 

ברוריה מנדלסון:


בגלל זה אנחנו גם חידדנו. גם בסעיף השיקולים וגם בסעיף שמקים, אם יורשה לי, חידדנו את זה לשים, שיובהר ויהיה ברור. אנחנו יוצאים מהנקודה שיש חובת שירות אוניברסאלי ומדובר פה בחריגים לאותה חובה וזה בעצם המטרה של התקנות, שבמקרים קיצוניים, במקרים שזה באמת מוצדק, יינתן פטור. 

היו"ר כרמל שאמה:

בחריגים האלה אין שום גבול. לפי מה שכתוב פה. 

ברוריה מנדלסון:


תראה, צריך למצוא את הדרך, כי אי-אפשר לנסח משהו גם מאוד מאוד ספציפי, כי אחרת הסיכוי שנקלע למקרה נמוך. 

היו"ר כרמל שאמה:

לכן שאלתי כמה פניות כאלה יש. אם אתה אומר הוועדה לא תוסמך לאשר יותר מאלף מקרים, אני בכוונה מקצין, כי פה יכולים להגיש, להיות פתח סיטוני. 

ברוריה מנדלסון:


מי שמקבל בסוף את ההחלטות זה השר. השר, כמו כל החלטה, ההחלטה שלו צריכה להיות סבירה. 

היו"ר כרמל שאמה:

ההחלטה של הוועדה צריכה את אישור השר?

ברוריה מנדלסון:


הוועדה היא רק מייעצת. מדובר פה רק בוועדה שמייעצת. הגורם שבסוף מקבל את ההחלטה זה השר. כמו כל החלטה מנהלית שלו, היא כמובן צריכה להיות סבירה והיא צריכה להתקבל על-פי בסיס של תשתית עובדתית מקיפה. החלטות לא יכולות להיות שרירותיות ולתת פטור סתם, אם אין סיבה באמת באמת מוצדקת לתת פטור, הן גם תקיפות בבג"צ.

היו"ר כרמל שאמה:

לא, הסיבות הן ברורות. עלות השקעה של תשתית. אם אתה מסתכל על זה בראייה נקודתית, תמיד זה נראה לא כדאי ולא הגיוני ומה עכשיו תפרוש קילומטרים של תשתית בשביל כמה לקוחות? מצד שני – החברות האלה עובדות ברמה ארצית. אני לא זוכר שהן משלמות יותר כשהן פורשות תשתית בלב תל-אביב או מקבלות שם פר תשתית אין סוף לקוחות וצריך להסתכל על זה בראייה כוללת. 


יש מקרים קיצוניים קיצוניים שצריך אולי לקחת אותם בחשבון. אבל פה אני רואה לפי הנוסח. 

נתי ביאליסטוק כהן:


אלה המקרים שאנחנו מדברים עליהם. 

ברוריה מנדלסון:


אז לכן אנחנו חשבנו וניסחנו את זה, שקודם כל כתבנו להביא בחשבון את חובת השירות האוניברסאלי ואז גם את סעיף העלות, אני חושב שגם פה עמי מאגף כלכלה אצלנו יוכל להרחיב איך ניסחו את זה. בכוונה לא כתבנו עולה יותר ממה שעולה לחבר, בממוצע. בכוונה כתבנו סעיף שגם לוקח בחשבון את התועלות הצפויות לו ממכלול הפרישה שלו. עמי, אם אתה רוצה להוסיף ולהסביר את סעיף העלות רק, בבקשה? 

עמי גילה:


אני רק רוצה לומר, אדוני היושב-ראש. כל התפישה שעומדת בבסיס קיומו של חובת שירות אוניברסאלי זה העובדה שיש צרכנים או תשתיות שתסלחו לי על המילה הגסה הזאת, מסבסדים צרכנים אחרים. 

היו"ר כרמל שאמה:

אתם יכולים לתת לי דוגמה למה זה נועד, דוגמה ממשית? 

נתי ביאליסטוק כהן:


לתת לך דוגמה למה זה נועד, לדעתי? אבל שוב פעם, זו עמדה אישית שלי. זה לא יכול לשקף, כי תהיה ועדה והיא תוכל לדון. 

היו"ר כרמל שאמה:

ברור. 

נתי ביאליסטוק כהן:


לדעתי, זה נועד למצב שאם איזו שהיא חברה רוצה להקים.

היו"ר כרמל שאמה:

המשרד שלכם, אני אגיד למה אני שואל, אמר לי – תשמע, יש לנו המון בקשות והמון פניות בעניין הזה. 

נתי ביאליסטוק כהן:


אני יכול להגיד לך למה זה לא נועד, לפי הבקשות שיש כרגע על שולחננו, לדעתי. אבל אני אומר למה זה כן נועד. אם יש איזו שהיא חברה שמקימה איזה שהוא אתר שיושב בו שומר ארבע שעות בשבוע והיא רוצה שיהיה לו שם קו טלפון, מהצרכים שלה וזה נורא נורא יקר לסלול את זה לשם, לפי דעתי זה יהיה אחד הדברים שיינתן לו פטור. אם חוות בודדים שיושבת בנגב תקבל פטור? אני בספק. אבל שוב, אני אומר כרגע, עמדה שלי. 

היו"ר כרמל שאמה:

וכמה בקשות כאלו אתם מעריכים שיהיה מדובר בשנה?

נתי ביאליסטוק כהן:


כרגע יש לנו עשרות בקשות. הן בדרך-כלל בקשות שנלוות למקומות שבהם כבר יש תשתית. זה איזו שהיא הרחבה של יישובים קיימים או שכונות ביישובים, שלוחות הזמנים של החברות לא תואמות את לוחות הזמנים של אכלוס אותם מקומות, או שכונות במקרים של אחת החברות, שכונות שבעבר לא היתה שם תשתית משום שטלוויזיה לא היתה רצויה בהם וכעת יש שם ביקוש לטלפוניה בלבד. אני מדבר כרגע, ברחבי הארץ יש לנו עשרות פניות שאנחנו מכירים. הדבר, שוב, מאחר שאין פרוצדורה של הגשת בקשה וקבלת המלצה, אז קשה לומר מה, זה די ספוראדי. לכן חשוב מאוד. 

היו"ר כרמל שאמה:

בוא נמשיך רגע בדיון ואחרי זה נחזור לנקודה הזאת. רונן רגב כביר, אמון הציבור, בבקשה.

רונן רגב כביר:


תודה. אני רוצה להתייחס קודם כל ברמה העקרונית. חובת האוניברסאליות במקרה הזה, היא לא נקבעה סתם, היא נקבעה כי מדובר באחת מזכויות היסוד במדינה מודרנית, זאת אומרת גישה לתקשורת טלפונית, זה משהו שלא ניתן להתקיים בלעדיו כיום והמתכונת שבה כרגע מוסדרות התקנות או מוצעות התקנות היא מתכונת בעייתית לטעמנו בכל הפן הציבורי שלה. למשל, אין חובה לפרסם את המלצות הוועדה, אין חובה ליידוע ספציפי של נותני בקשת השירות. 

ברוריה מנדלסון:


סליחה, זה כן מופיע, גם בנוסח הזה, כתוב שהוועדה תקבע את סדרי עבודתה ובין היתר איך מפרסמים שהוגשה בקשה. 

רונן רגב כביר:


אני מדבר על לפרסם את ההחלטות. 
ברוריה מנדלסון:


וזה גם הוספנו, כתבנו סעיף שההחלטות יפורסמו. הן יפורסמו באתר. 

רונן רגב כביר:


איפה זה היה? 

ברוריה מנדלסון:


זה בסעיף 6(ב) הודעה על החלטת השר תישלח למגיש הבקשה ותפורסם באתר האינטרנט של משרד התקשורת. 

רונן רגב כביר:


כן, אבל זה החלטת השר. והחלטת השר היא כבר אחרי שהתקבלה ההחלטה.

ברוריה מנדלסון:


לא, אחרי שיש החלטה של ועדה מייעצת, שהיא מייעצת רק. 

רונן רגב כביר:


אבל זה החלטת השר. 

ברוריה מנדלסון:


כן.

רונן רגב כביר:


החלטת השר תישלח לנותן הבקשה. 

היו"ר כרמל שאמה:

זו ההחלטה הרלוונטית. 

רונן רגב כביר:


בין זה לזה שההמלצה צריכה להישלח לנותן הבקשה, בגלל שהוא צריך את הזכות להתגונן בפניה. הוא צריך להציג את הצד הנגדי. 

ברוריה מנדלסון:


אז הוא יגיש את הצד הנגדי בסוף ההליך המנהלי. סוף ההליך המנהלי זה החלטת השר. 

רונן רגב כביר:


למה? למה בסוף ההליך המנהלי?

ברוריה מנדלסון:


כמו בכל החלטה. 

היו"ר כרמל שאמה:

מכיוון שזה לא הליך שיפוטי.

רונן רגב כביר:


אז קודם כל, זאת נקודה מהותית אחת. 


נקודה נוספת היא שאין פה, כפי שאמר היושב-ראש, שום Benchmark. זאת אומרת, הועלה פה כרגע איזה שהוא קריטריון שעל פניו הוא מאוד ראוי. אם המבחן הוא מבחן חוות הבודדים, אנחנו יודעים שהוועדה מחויבת למבחן כזה וכל החריגים שמדובר בהם הם חריגים מתחת לזה, אז זה שם את כל עבודת הוועדה בסיטואציה אחרת, אבל אין שום אזכור בתקנות לסף כזה. 

נתי ביאליסטוק כהן:


בגלל זה אמרתי שזו דעתי האישית.

רונן רגב כביר:


מה שאני אומר זה שיש פה ועדה שדנה באחד השירותים הבסיסיים ביותר לציבור ולמשל, אין פה בשום מקום בשיקולים, חובה לגלות באיזה מקומות דומים במאפיינים שלהם של כמות אוכלוסייה וריחוק גיאוגרפי, כבר קיימים מתקנים כאלה, דבר שמעיד על כך שיש להם את ההיתכנות או שמן הראוי לייצר שוויון בהזדמנויות. אז אם מדובר למשל על כך שיש חוות בודדים שקיימות כיום וכבר מחוברות לרשתות הבזק השונות, זה שיקול מהותי מבחינת הוועדה. גם כמידע שהיא צריכה לקבל וגם כמשהו שהיא צריכה לנמק, האם יש איזו שהיא סיבה לחרוג מהסטנדרטים שכבר נקבעו הלכה למעשה, וזה משהו שאנחנו מבקשים שיצורף לתקנות. 

רונן רגב כביר:


אגב, ב- 6(ב) אתם מדברים על החלטת השר תישלח למגיש הבקשה, זה מגיש הבקשה פה זה החברה שהגישה? 

ברוריה מנדלסון:


נכון. 

רונן רגב כביר:


זה לא המגיש בקשה להתחברות. 

ברוריה מנדלסון:


אנחנו מבקשים שהחלטת השר בסוף תפורסם גם באתר האינטרנט של המשרד ועצם זה שהוגשה בקשה לוועדה, זה גם בסעיף שקובע, מקים את הוועדה, כתבנו שהוועדה תקבע איך אנחנו מודיעים לכל הציבור הרלוונטי שהוגשה בקשה שהיא רלוונטית. 

לאה ורון:


אבל בעבר הרחוק היו כמה וכמה פניות לוועדת הכלכלה, של מזכירי יישובים, על כך שהם לא מחוברים לשירות מסוים. לאן היום הם יכולים לפנות? עדיין לוועדת הכלכלה שאישרה בתקנות הקמה של ועדה מייעצת וכו', או שהם יכולים לפנות לוועדה עצמה? 

ברוריה מנדלסון:


מבחינה טכנית, מי שמגיש את הבקשה לפטור זה מי שחייב לספק את השירות, שזה בעל הרישיון. אני חושבת שאותו ציבור שלא מקבל שירות יוכל לפנות למשרד, יש לנו אגף שמטפל בזה, והוא יביא את זה לתשומת לבם של הגורמים הרלוונטיים ואנחנו נראה. אבל עצם הבקשה לפטור, מגיש מי שחייב לספק את השירות. 

היו"ר כרמל שאמה:

אז למה ההודעה לא תישלח גם למגיש הבקשה שהניע את הבקשה של החברה? 

ברוריה מנדלסון:


אולי אפשר לחשוב איך לנסח. הבעיה היא שמדובר פה לעתים בציבור רחב שנוגע לבקשה. זאת אומרת, אני לא יכולה לדעת בדיוק מי הוא. 

היו"ר כרמל שאמה:

מישהו פנה לחברה וביקש להתחבר, יש לפחות אחד כזה. 

נתי ביאליסטוק כהן:


אדוני, בדרך-כלל מה שקורה, הכלל הוא חובה לשירות אוניברסאלי. וגם היום, אדוני, כאשר פונה גורם מסוים והוא טוען שהוא לא מקבל שם את השירות האוניברסאלי שמגיע לו, ממי מהחברות, הוא פונה למשרד והמשרד מבצע פעולות שניתנות לו על-פי תקנות הפיקוח. 

היו"ר כרמל שאמה:

הבנו את זה. 

נתי ביאליסטוק כהן:


בתקופה של השירות האוניברסאלי. 

היו"ר כרמל שאמה:

לא סתם השר שלך, שישב בכיסא הזה, לא העלה את זה בכלל לדיון, לא אישר את זה בוודאות, כי אחרת לא היינו יושבים פה היום. מדובר בנושא רגיש, כי מבחינתי, פחות הטלפוניה, אבל חיבור לאינטרנט היום הוא לא פחות חשוב מזה שיהיה בית-ספר באזור, עבור הילד שמתגורר שם. מבחינתי, היום הגישה לאינטרנט היא ערוץ להרחבת ידע וגישה למידע, ראשונה במעלה. ולכן, לבוא ולמנוע מאנשים את הגישה למקור הזה, צריכה להיעשות מאוד מאוד מאוד במשורה, ובצורה שקופה, ובצורה מסודרת ולכן אני לא רואה סיבה, מאחר ושום בקשה לא תגיע לוועדה המייעצת, אלא אם כן אדם ביקש להתחבר והחברה רואה עם זה בעיה, אז יודעים לפחות על אחד כזה. מאחר ואני מניח שבמקביל לא יגישו אלף בקשות, ואם הגיש יישוב אז פונים למזכירות היישוב, למועצת העיר או למזכיר הכפר או מי שזה לא יהיה. אז זה דבר אחד, זה עוד לפני שהגענו לכללים ולהתניות ולבקרות האחרות שאני עוד חושב שצריך להכניס פה. דבר בסיסי. 

נתי ביאליסטוק כהן:


אני רוצה פשוט להסביר. התקנות האלה הן במישור של מערכות היחסים בין בעלי הרישיונות לבין המשרד. מערכת היחסים שבין המשרד, נקרא לזה, או בעלי הרישיונות, לבין לקוחותיהם, מטופלות בתקנות אחרות, תקנות הפיקוח. אם אדוני רוצה לקבל קו מהוט והוט באה ומסרבת או לא עומדת מסיבה אחרת בתנאי השירות האוניברסאלי, רשאי כל אדם לפנות למשרד בתלונה. המשרד מבצע פעולת פיקוח לצורך העניין על בעל הרישיון. יכול להיות שכתוצאה מפעולת הפיקוח שיפעיל המשרד, יבוא בעל הרישיון וייפנה באמצעות התקנות האלה ויבקש פטור. אני אומר שוב, עדיין, מול הלקוח, מול הצרכן הסופי, מערכת היחסים שבין המשרד לבינו, נמצאת במישור של תקנות הפיקוח, של אותה מערכת של תלונות והוא יקבל תשובה. 

היו"ר כרמל שאמה:

איפה הסעיף הזה? תראה לי אותו, הסעיף שמחייב את המשרד לעדכן, כמו שהוא מעדכן פה את מגיש הבקשה, לעדכן את זה שהניע את התהליך. 

ברוריה מנדלסון:


ואפשר גם לקבוע חובה על בעל הרישיון להודיע. כמו שיש לנו היום בתקנות הבזק. 

היו"ר כרמל שאמה:

שהוא בעל עניין פה. הוא בעל עניין כי יש לו פה אינטרס שעלול להיפגע ויש פה חובת יידוע. 

נתי ביאליסטוק כהן:


אין לי בעיה להוסיף את זה. זה לא פה, זה נמצא במקום אחר. 

היו"ר כרמל שאמה:

אמרתי – תראה לי איפה הוא נמצא. 

נתי ביאליסטוק כהן:


אמרתי – זה נמצא בתקנות אחרות. 

היו"ר כרמל שאמה:

ואיך הוא מנוסח שם? 

נתי ביאליסטוק כהן:


אני לא יכול כרגע לומר. זה בתקנות הפיקוח, שצריך לתת תשובה לאדם שפנה בבקשה לקבלת שירות אוניברסאלי. זה לא נמצא פה, אני לא יכול להראות לך את זה כאן, אבל אני אומר, אין לי בעיה גם להוסיף את זה פה. לא תמיד אתה מוצא את הקשר בין הדברים. 

היו"ר כרמל שאמה:

מה זאת אומרת? אתה תקבע כך, כדי להתחיל לדון בבקשה, בזק או הוט יצטרכו להגיד לך – פנה אלינו ישראל ישראלי, בבקשה להתחבר. אנחנו חושבים שאנחנו לא רוצים, לא יכולים או מבקשים פטור להתחבר אליו, ואז אתה רואה, הם חייבים לציין בבקשה מי לפחות פנה אליהם. הם לא יגישו סתם הרי בקשות עכשיו לפטור. 

אתי בנדלר:


גברת מנדלסון, אני רק רוצה להזכיר לך שבשבוע שעבר כששוחחנו טלפונית על התקנות, אני ביקשתי במפורש וזה רשום לי כאן, להכניס את ההודעה על החלטת השר תימסר למבקש, וכן לציבור הנוגע לבקשה. אז דנתם בזה ואני רואה שבסופו של דבר החלטתם לא לקבל אלא רק להכניס חובת פרסום ואני עדיין סבורה ואני כמובן שמחה שכך רואה גם יושב-ראש הוועדה את הדברים, שוודאי שהציבור הנוגע בדבר, הציבור יכול להיות אדם פרטי, יכול להיות יישוב, יכול להיות אותו גורם שהניע את בעלת הרישיון לפנות לוועדה, צריך להיות מודע.

ברוריה מנדלסון:


אנחנו חשבנו שבאמצעות הפרסום באתר האינטרנט, זה הפרסום המקסימאלי והטוב ביותר. האם הוועדה סבורה שצריך הודעה לשלוח במכתב?

אתי בנדלר:


לא, צריכים גם פרסום באינטרנט, משום שאני חושבת שיש צורך בבקרת החלטות. 

היו"ר כרמל שאמה:

אין לו חיבור לאינטרנט, איך הוא ייראה את זה? 
אתי בנדלר:


לצורך בקרת החלטות, אני חושבת שראוי שיהיה קיבוץ של כל ההחלטות שניתנו. זה נושא אחד, זה לגבי דרך הפעלת שיקול דעת והזיקה בין החלטה אחת לשנייה. עדיין, עם כל הכבוד, הגורם הנוגע בדבר, הגורם שביקש את השירות, הוא הראשון שצריך לדעת על כך ולקבל הודעה אישית על כך. 

ברוריה מנדלסון:


אני מציעה אולי שנעשה כמו בתקנות הבזק שהיום יש לנו, אמנם זו בעיה שכבר לא הוקמה, אבל שם החובה, נקבע שבעל הרישיון יודע למבקש את ההחלטה. אז אפשר להטיל חובה על בעל הרישיון להודיע למי שביקש. 

אתי בנדלר:


מדוע?

ברוריה מנדלסון:


כי הוא, מישור היחסים, בעל הרישיון הוא זה שיש לו את היחס, אני אקרא לו מנוי, הוא לא מנוי כי הוא בפועל לא מקבל את השירות, אבל מי שמבקש את השירות. אני, בתור משרד, זה קצת מוזר שיטילו עלי חובה להודיע עכשיו לכולם, אני לא יכולה לדעת בדיוק מי הם כולם. 

היו"ר כרמל שאמה:

להפך, לדעתי צריך גם לתת להם מעמד פה, מול הוועדה המייעצת. כמו לבית-המשפט, כשאני מגיש תביעה נגד מישהו ואם רואים מישהו אחר שיש לו אינטרס שעלול להיפגע, מבקשים לצרף אותו. 

ברוריה מנדלסון:


בסדרי עבודה של הוועדה קבענו את זה. 

היו"ר כרמל שאמה:

אם הוא צד להליך, אז הוא בטח צריך לקבל את התוצאות של ההליך.

ברוריה מנדלסון:


הנה – "הוועדה המייעצת תקבע את סדרי עבודתה ונהלי דיוניה,".

היו"ר כרמל שאמה:

איזה סעיף? איזה מספר?

ברוריה מנדלסון:


זה 3(ה), "לרבות נהלים בדבר – 

(1) אופן הגשת בקשה; 

(2) הדרכים ליידוע הציבור הנוגע לבקשה בדבר הגשתה; 

(3) מתן אפשרות לציבור הנוגע לבקשה להגיב עליה."

היו"ר כרמל שאמה:

בסדר, אבל זה משהו פתוח כזה. 

ברוריה מנדלסון:


כיוון שמאוד קשה מראש לחזות ולקבוע כבר את כל הכללים האלה. 

היו"ר כרמל שאמה:

אבל הנה משהו בסיסי. ליידע. 

ברוריה מנדלסון:


אם אתם מבקשים שאנחנו, אין בעיה, נוסיף. 

אתי בנדלר:


אני קראתי את התקנות והערתי את הערותיי. היושב-ראש סבור כך, גם נציג אמון הציבור סבור אותו דבר. זאת אומרת, זה תחושה מאוד ברורה של כולנו. 

ברוריה מנדלסון:


אם את מבקשת, אנחנו נוסיף.

נתי ביאליסטוק כהן:


אנחנו נוסיף.

ברוריה מנדלסון:


מעבר לפרסום באתר, תישלח הודעה לציבור הנוגע לבקשה. 

היו"ר כרמל שאמה:

בזק, כמה בקשות כאלו יש לכם בשנה? 

שרון פליישר:


אין לנו שום בקשה. 

היו"ר כרמל שאמה:

אין לכם שום בקשה? 

שרון פליישר:


אין לנו שום בקשה. אנחנו פנינו למשרד לבקש לרשת איזה משהו? אי-פעם? 

נתי ביאליסטוק כהן:


לא, אין לכם שום בקשה, אבל יש הרבה מאוד בקשות של גורמים וציבורים.

היו"ר כרמל שאמה:

בסדר, אבל עדיין זה לא אומר שאין שום בקשה. 

קריאה:

בין זה שהם מתלוננים לבין זה שזה נכון או לא נכון, יש מרחק.

נתי ביאליסטוק כהן:


בסדר.

היו"ר כרמל שאמה:

מה מדובר? את יכולה לתת לי, מה הפרופורציות של עלות השקעה פר בקשה כזו? 

קריאה:

בזק, קודם כל, דוגלת בשירות אוניברסאלי בלי קשר לחובה של משרד התקשורת או למישהו שצריך להטיל או זה מדיניות של החברה, כחברה שחושבת שהיא רוצה לתת שירות אוניברסאלי לכל לקוח במדינת ישראל. בהתאם לכך, למעשה, כל יישוב, כל שכונה, כל בית במדינת ישראל, מקבל שירות מחברת בזק. יש מקרים מאוד מאוד מאוד מיוחדים, ומקרים בודדים בשנה, מקרים מאוד מאוד בודדים, שלדוגמה, איזה שהיא חווה חקלאית, שמישהו עושה עכשיו חממות בחולות חלוצה, והוא רוצה בחממות שלו, בחולות חלוצה, שיהיה לו פקס', כי מאוד חשוב לו שיהיה לו שם פקס'. אז במקרה הזה, יש קודם כל, אחד, כמובן שהעלות היא שונה לגמרי מאשר להקים שכונה, לא משנה, זה לא צריך להיות, להגיע לבית בשכונה אפילו באופקים, לא באמצע תל-אביב, לא משנה, מבחינת עלות, מדובר בעלות הרבה יותר גבוהה, שבוודאי לא תוחזר לעולם, לעולם היא לא תוחזר. ואלה המקרים שבכלל, אם כבר אני מכירה איזה שהם מקרים כאלה, וגם לגביהם יש איזה שהוא דיון משפטי, כי לפחות לפי החוק, איך שאנחנו מכירים אותו ומפרשים אותו, חלה החובה על בעל הנכס להגיע עד לגבול הנכס. ובמקרים האלה, אותם גופים גם לא רוצים למלא את החובה הזאת ולכן יש פה בכלל שאלה, האם היום צריך להגיע לשם או לא צריך להגיע לשם. 

היו"ר כרמל שאמה:

זאת אומרת מדובר במקרים בודדים שאתם נתקלים בהם בשנה? 

קריאה:

כן, בודדים מאוד. אנחנו חושבים בכלל שהקונצפט של התקנות, אם אתה רוצה שאני כבר אגיד את כל דעתנו?

היו"ר כרמל שאמה:

כן. 

קריאה:

אם את יכולה עוד להתייחס בעניין של הפניות למזכירות היישוב תל-אל. 

קריאה:

תל-אל? אני לא מכירה. 

היו"ר כרמל שאמה:

מה זה תל-אל?

קריאה:

זה יישוב שפנה לוועדה, שהתכתבנו אתם, גם ענתות עלמון. 

היו"ר כרמל שאמה:

אתם לא צריכים את הוועדה הזו?

נתי ביאליסטוק כהן:


ענתות עלמון זה לא, זה קצת בעייתי, כי זה לפי דעתי מעבר לקו הירוק וזה לא חל. 

קריאה:

זה לפעמים לא יישובים מוכרים בכלל. 
קריאה:

אנחנו סברנו, התקנות האלה מובאות לוועדת כלכלה כבר כמה וכמה פעמים ובכל הדיונים האלה אנחנו סברנו שהקונצפט הוא קונצפט שמתאים ללפני עשר, 20 שנה, זה לא קונצפט שמתאים להיום בכלל. בכל העולם הקונצפט המוכר הוא קונצפט של הקמת קרן למימון שירות אוניברסאלי, כי לי לא נראה הגיוני שבשנת 2011 יבואו למישהו במדינת ישראל, לא משנה איפה הוא, ויגידו לו – אתה לא יהיה לך טלפון או לא יהיה לך אינטרנט. אלא מה שנהוג לעשות בכל העולם, יש היום שבעה מפעילים פנים ארציים במדינת ישראל, לא כל השבעה מחויבים בשירות אוניברסאלי, אבל האחרים נהנים מזה שבזק והוט מקיימים את חובת השירות האוניברסאלי, ולכן למקרים המאוד בודדים האלה, שקובעים איזה שהוא קריטריון מאוד ברור שעל זה אני גם אדבר, כי בתקנות האלה אין בכלל קריטריונים ברורים. קובעים נגיד קריטריון ברור שאומרים – עלות ממוצעת של הגעה, הקמת תשתית לבית היא, וסתם אני זורקת עכשיו, 2,000 שקל, ואם יוצא שיש איזה מקום מיוחד שהעלות בו היא פי ארבעה מהעלות הזאת, במקרה הזה, הקמת התשתית תמומן מהקרן הזאת, שבקרן הזאת משתתפים כל המפעילים שיש להם רישיון פנים ארצי. כולם נושאים בנטל הזה של המקרים המיוחדים האלה, וזה לאו דווקא שבזק תלך. אומרים – יש עכשיו שבעה מפעילים, אומרים מי רוצה להיות זה שהולך ומקים שם את התשתית מבין השבעה, מי שמתנדב ראשון, והאחרים מוסרים כסף, בתוך הקרן הזאת ומממנים את זה. במקום ליצור פה בירוקרטיה שאלוהים ישמור, של הקמת ועדה, של אנשים. 

היו"ר כרמל שאמה:

על איזה סדר גודל של כסף מדובר בשנה, אם אנחנו רוצים להניח את כל התשתיות שמבקשים? 

קריאה:

כלום. 

היו"ר כרמל שאמה:

מה זה כלום?

קריאה:

כמה מאות אלפי שקלים, לכל המפעילים ביחד.

היו"ר כרמל שאמה:

זה לכל המפעילים, כמה מאות אלפי שקלים? אתם חולקים על הנתון הזה? 

נתי ביאליסטוק כהן:


אני לא יודע להתייחס לזה. 

מיכל פליישר:


אני יכולה להגיד. זה לא מתקרב לסכומים האלה. 

היו"ר כרמל שאמה:

כמה זה? 

מיכל פליישר:

אם מדובר במקרים הספציפיים שאני דיברתי. 

היו"ר כרמל שאמה:

על כמה מדובר? סדר גודל, לא מתחייב, אנחנו לא עושים מכרז פה עכשיו. 

מיכל פליישר:

אני אגיד את הנתון, כדי שיסבר את האוזן. הוט טלקום מחויבת בשירות אוניברסאלי ונותנת שירות בפריסה ארצית. אבל הוט מגיעה היום ל- 92, כ- 92% מבתי האב בישראל, כך שזה לא סוד שלמשרד התקשורת מגיעות פניות לחיבור. 

היו"ר כרמל שאמה:

מה העלות?

מיכל פליישר:

וזה לא סוד שאנחנו באמת מבקשים להגיש בקשות לפטורים בגין עלויות שהן עלויות חריגות. אני מאמינה שבתשתיות הוט טלקום, כדי להגיע לפריסה ארצית מלאה.

היו"ר כרמל שאמה:

לא כדי להגיע לפריסה ארצית, כדי לעמוד בבקשות שמוגשות לכם מדי שנה. כמה ההוצאה השנתית?

מיכל פליישר:

אני לא יודעת לחלק את זה לפי בקשות שמוגשות לפי שנה, אני יכולה כן להעריך שפריסה ארצית מלאה מלאה, מדובר במאות מיליונים, עד חצי מיליארד.

היו"ר כרמל שאמה:

חצי מיליארד?

מיכל פליישר:

מאות מיליוני שקלים, עד חצי מיליארד ומעלה. 

שרון פליישר:


היות ובזק פרוסה ב- 99.9% ממדינת ישראל, כמו שהיא אמרה לך, הם ב- 92%, אז זה ההבדל. אנחנו רואים את המקרים האלה ממש מקרים כמו שתיאר פה נתי, מבחינת בזק לפחות, המקרים שעליהם מדובר.

היו"ר כרמל שאמה:

מה, את רוצה להקים קרן שתשקיע חצי מיליארד עכשיו? 

שרון פליישר:


אני לא חושבת. אני חושבת שעל הוט חלה חובה להגיע ל- 99.9% כמו בזק, והתקנות האלה, בדיון הקודם שהתנהל בוועדה ביקשה היועצת המשפטית של הוועדה.

היו"ר כרמל שאמה:

מתי היה הדיון הקודם, דרך אגב?

שרון פליישר:


לפני כשמונה חודשים, משהו כזה. לאור אמירה של מנכ"ל משרד התקשורת, שהתקנות האלה מיועדות אך ורק למקרים כמו המקרים שאני תיארתי וכמו מה שתיאר יועץ המנכ"ל נתי ביאליסטוק כהן, רק לאותם מקרים של משהו, איזה חוות בודדים או מקרים כאלה, שיהיה כתוב בתקנות באופן ברור שעיר, שכונה, חייבים לרשת והתקנות האלה בכלל לא חלות עליהם. עכשיו, איך שהתקנות קובעות. 

היו"ר כרמל שאמה:

מה, יש עיר שהיא לא?

שרון פליישר:


כן. 

היו"ר כרמל שאמה:

איזה עיר או שכונה? 

שרון פליישר:


לבזק אין דבר כזה. 

היו"ר כרמל שאמה:

להוט, איפה אין גישה? עיר.

אתי בנדלר:


יש איזה יישוב שהוט עדיין לא מחוברת אליה, או שכונה חדשה?

מיכל פליישר:

יש, ודאי שיש.

אתי בנדלר:


יישוב או שכונה חדשה? 

מיכל פליישר:

יש יישובים. תראו, צריכים לזכור שברקע של התקנות האלה, עדיין נמצאת העובדה שבזק ואנחנו לא התחלנו באותו קו זינוק. 

היו"ר כרמל שאמה:

זה ברור. זה ברור.

מיכל פליישר:

וזה פה עניין מהותי. 

שרון פליישר:


אין לזה שום רלוונטיות כרגע. 

מיכל פליישר:

יש לנושא רלוונטיות, חד-משמעית. בזק היא חברה ממשלתית.

שרון פליישר:


בזק לא חברה ממשלתית. 

מיכל פליישר:

סליחה, מונופול וחברה ממשלתית בעברה.

שרון פליישר:


גם הוט היא מונופול.

היו"ר כרמל שאמה:

מה פלח השוק של הוט ובזק? 

שרון פליישר:


בטלפוניה בזק היא באזור, פחות מ- 70% נתח שוק. 

קריאה:

לא כל היתרה זה הוט.

שרון פליישר:


נכון. אבל לעומת זה בטלוויזיה, הוט היא 70% נתח שוק. היא מונופול בטלוויזיה. לא רבים פה מי מונופול יותר גדול. חובת השירות האוניברסאלי חלה באופן שווה בדיוק על שתינו. זאת אומרת, החובה ברישיון, היא אותה חובה בדיוק. ופה הטיעון שלנו לגבי, אני רק אמשיך את הטיעון שלי. 

היו"ר כרמל שאמה:

אם הם מקבלים פטור, זה לא פוגע בכם.

שרון פליישר:


בטח שזה פוגע. 

היו"ר כרמל שאמה:

איך? תסבירי לי. 

מיכל פליישר:

להפך, הם יכולים לתת שירות לכל התושבים. 

שרון פליישר:


הוט קיבלה המון המון הקלות מהרגולאטור, אני יכולה למנות אותם אם אתה רוצה, בגלל שיש עליה חובת שירות אוניברסאלית. 

היו"ר כרמל שאמה:

זה שהם נהנים מאישור התקנות, את לא צריכה להסביר לי, אין ספק.

שרון פליישר:


לא, לא מהתקנות האלה. באופן עקרוני, באו משרד התקשורת ואמר, לדוגמה, נתן להוט במשך כמה שנים.

היו"ר כרמל שאמה:

מה בזק עלולה להיפגע מאישור התקנות?

שרון פליישר:


לי יש יותר הוצאות, בגלל שאני מגיעה לכל בית במדינת ישראל וכן כופים עלי. 

היו"ר כרמל שאמה:

את כבר קיימת. 

שרון פליישר:


מה זה משנה, אם עשיתי את זה. אבל אני אמשיך גם לעשות את זה כי זו המדיניות שלי. קודם כל, רק בשביל להבין, נראה לכולם פה כאילו הנחנו תשתית לפני 30 שנה והיא באדמה וזהו. בזק בכל שנה מקימה מאות אלפי יחידות דיור חדשות, קודם כל בשניים האחרונות היא החליפה את התשתית, היא מחליפה את התשתית בכל מדינת ישראל. אז היא יכולה לקבל החלטה עכשיו שהיא מחליפה את התשתית אך ורק בתל-אביב ובחיפה, וכל מיני יישובים בפריפריה, שיישארו עם התשתית הישנה. אני לא חושבת שזאת המטרה של משרד התקשורת. 

נתי ביאליסטוק כהן:


אגב, אני לא בטוח שזה עמידה בחובת השירות האוניברסאלי.

היו"ר כרמל שאמה:

לא, אם נכנס שירות חדש שמחייב החלפת תשתיות, אז היא יכולה לבחור להחליף את התשתית רק לתל-אביב ורעננה.

נתי ביאליסטוק כהן:


אז יכול מאוד להיות שהיא לא תעמוד בחובת השירות האוניברסאלי. 

היו"ר כרמל שאמה:

בשביל זה יש ועדת חריגים. 

שרון פליישר:


אז אנחנו נפנה לוועדת חריגים.

היו"ר כרמל שאמה:

ואז נגיע ליישוב ונגיד – רגע, היום חלק מהעניין שאתם מסתמכים פה, בעצם עיקר ההסתמכות בתקנות האלה, זה שהם מחוברים כמעט לכל הנקודות. 

שרון פליישר:


סעיף 4.4.

היו"ר כרמל שאמה:

אם להם יש 99%. 

ברוריה מנדלסון:


זה השיקול היחיד לאי-התקנה. זה שיקול כמעט יחיד לפטור. 

נתי ביאליסטוק כהן:


מחר חברת החשמל תקבל רישיון, אם יירצה השם, היא תקבל רישיון להקמת תשתית פנים ארצית והיא תחויב באותה מידה. 

שרון פליישר:


יהיה לו את סעיף 4(4) שאומר שאם כבר יש תשתית במקום, היא לא צריכה. 

ברוריה מנדלסון:


במקרים קיצוניים ביותר. 

שרון פליישר:


לא כתוב פה מקרים קיצוניים. ביקשה מכם אתי בנדלר בדיון הקודם, זה בדיוק מה שביקשה היועצת המשפטית של הוועדה בדיון הקודם, שיהיה כתוב פה בצורה מפורשת, שמדובר במקרים קיצוניים ביותר, שאין דבר כזה. שאין דבר כזה לבקש. גם היום, בשים לב לחובת השירות האוניברסאלי, יושבת פה נציגת הוט ואומרת לך שיש לה ערים שלמות שהיא לא, יישובים שלמים שהיא לא מחברת. 

מיכל פליישר:

שרון, לפרוטוקול, אני לא אמרתי ערים שלמות. 

שרון פליישר:


סליחה, יישובים. מתנצלת. אני חוזרת בי. 


אני חושבת שהקונצפט הוא שגוי והיה אפשר להקים את הקרן הזאת שהמפעילים מנהלים אותה ולא להקים עוד ועדה ממשלתית ועוד בירוקרטיה ממשלתית שיהיו עוד פעם סיבות למשרד התקשורת להגיד למה הוא לא עומד בזמנים. אבל אם כבר הולכים על הקונצפט הזה ואני לא מתכוונת להתווכח עם הקונצפט הזה, מה שנקרא, אם משרד התקשורת יחליט שזה הקונצפט שהוא רוצה, יושב-ראש הוועדה רוצה לאשר את הקונצפט הזה, אם הקונצפט אני לא מתכוונת להתווכח, אני רק טוענת שוב את מה שאמרנו בעבר. יש פה, בתוך התקנות עצמן, שתי בעיות, לדעתי. אחת, שהיועצת המשפטית של הוועדה טענה בדיון הקודם שצריך להיות פה באופן ברור כתוב שמדובר באמת במקרים ספציפיים בודדים, קיצוניים, כמו שאמר פה. זה לא כתוב פה, כתוב אזור. מה זה אזור? אזור, כל אזור הדרום, כל אזור השפלה. 

קריאה:

בשני המקומות כתוב אזור. 

שרון פליישר:


סעיף 4, שכתוב שיקולי הוועדה, אז יש, היחס שבין עלות מתן השירות למגיש הבקשה באזור. מה זה אזור? שיהיה כתוב ספציפית, אזור זה יכול להיות חצי מדינת ישראל. זה אחד. מה זה אזור? אזור דרום הארץ? אזור דרום ישראל? 

לאה ורון:


אזור זה לא מוגבל בכלל.

שרון פליישר:


הגיש מישהו באיזה כפר בדואי, באיזה יישוב בדואי, אז תגידי לו-? 

קריאה:

2(א)(1).

נתי ביאליסטוק כהן:


לא יודע, יהיה יותר קל להתמודד עם הטענות שלכם, מה זאת אומרת באיזה אזור? באזור דרום הארץ? 

מיכל פליישר:

העלות בשכונה, במשהו, מה זה באזור? 


דבר שני, סעיף 4(4) הוא סעיף  מפלה לחלוטין. זה סעיף שאומר בעצם, לפי הנתונים ששמעת עכשיו, שהיחידה שפרוסה כבר היום בכל מדינת ישראל זה בזק וכשתבוא או חברת החשמל או הוט, ותבקש אישור פטור לאיזה מקום, יגידו לה – נכון, את מקבלת את הפטור, כי יש לנו כבר את בזק שם. לעומת זאת, בזק לא תוכל לבקש בקשה כזאת, כי אין מקרים הפוכים כאלה. 

קריאה:

למה שתרצי להתנתק במקום שאת כבר מחוברת? 

שרון פליישר:


לא להתנתק, שכונות חדשות. 

ברוריה מנדלסון:


אז בשכונות חדשות יכול להיות מצב שאין חלופה. 

היו"ר כרמל שאמה:

מה בשכונות חדשות.

ברוריה מנדלסון:


היא אומרת – לא יכול להיות אף פעם מצב. יש מצב שיש שכונות שגם היא וגם הוט לא מרושתות. ולגבי מה שהיה בעבר, אני חושבת שעמי יכול אצלנו להרחיב על כל התעריפים שלקחו את זה בחשבון, את חובת השירות האוניברסאלי.

מיכל פליישר:

שירחיב. העלויות האלה לא נלקחו בחשבון. 

ברוריה מנדלסון:


מה לא נלקחו? לא קיבלתם החזרים על כל חובת השירות האוניברסאלי? 

שרון פליישר:


לא, לא. 

מיכל פליישר:

לא בהיקף הזה, לא בעלויות שכשעולה מיליון שקל להגיע למקום מסוים או 350,000 שקל. 

נתי ביאליסטוק כהן:


כל הבקשות זה כמה מאות אלפים בשנה.

איילת כהן מעגן:

לפני כן. כי הגענו. לפני כן. 

נתי ביאליסטוק כהן:


סליחה, עו"ד איילת כהן מעגן, כל התעריף של בזק בנוי בצורה כזאת. 

איילת כהן מעגן:

נתי, שנייה. גם אם אנחנו נמצאים באזור מסוים או בשכונה מסוימת, על-מנת להגיע ללקוח הסופי, יש עלויות וזה כרוך בעלויות ואנחנו לא צפויים "ליהנות", במירכאות, לא שאנחנו רוצים, אבל מהפטור. בעוד שחברות אחרות מתבססות בעצם עלינו. 

מיכל פליישר:

אני מבקשת, קודם כל לשים את הדברים פה של בזק בקונטקסט הנכון. זה קצת מפתיע לשמוע שבזק שבדרך-כלל לא שמחה וששה לתחרות, מתייצבת פה בוועדה כמעט יותר בנחישות מאיגוד הצרכנים, נחושה לכך שחברות התקשורת יגיעו לכל מקום שהיא מגיעה, כדי שתהיה תחרות. זה מעורר בי מחשבות שיש פה איזה שהיא אווירה של תמות נפשי עם פלשתים או משהו כזה, אז צריך לבחון מה האינטרסים שלהם לטעון את מה שהם טוענים ולהחזיר את הדיון לקונטקסט הנכון של הוועדה, שהוא קונטקסט שמסתכל על הצרכנים ועל טובת הכלל. 

היו"ר כרמל שאמה:

אבל טובת הצרכנים שיהיה לו בחירה בין הוט לבזק. 

מיכל פליישר:

אני אמשיך. מבחינת הוט, זה נכון. 

היו"ר כרמל שאמה:

אנחנו מניחים שהשירות של הוט הרבה יותר טוב מבזק, ולכן ברגע שאנחנו לא נותנים לו גישה להוט, זה בעייתי. 

מיכל פליישר:

אני אגיד מילה לגבי הוט. תראו, הוט, כפי שאמרתי, פרוסה ב- 92% מבתי האב בישראל ובכל מקום שהיא מגיעה אליו, את שדרוג הרשת לרשת ה- UFI שמאפשרת את הקצבים הגבוהים, היא סיימה את הפריסה המלאה כבר בספטמבר 2010. כלומר, כל השירותים באותה רמה ובאותה מידה, אין כאן שאלה מי יכול להתקשר ולבקש 100 מגה, אפשר לבקש 100 מגה בדימונה, בעכו ובערד. מה שאגב, לאו דווקא בטוח נכון לגבי בזק, שהפרשנות שלה לגבי היקף השירותים היא שונה. 


אני רוצה רק להגיד מילה אולי ככה שתהדהד בראש, מדובר פה בוועדה עם הרכב מאוד מאוזן. שני נציגי ציבור, אחד מהם נציג איגוד הצרכנים. אם מישהו חושב שאנחנו רואים לנגד עינינו איזה שהיא ועדה שתיתן פטורים כשזה ראוי ולא ראוי, המצב הוא ממש לא כזה. ברור לנו שמדובר במקרים חריגים.

היו"ר כרמל שאמה:

כל הדברים נעשה לאורך הקראת הסעיפים והשינויים שנרצה להכניס. רק לפני כן, נעשה הפסקה קצרה של כמה דקות. 

הפסקה
היו"ר כרמל שאמה:

אנחנו חוזרים לדיון. נא להתחיל להקריא את התקנות, בבקשה. 

אתי בנדלר:


תקנה 1 אושרה כבר. אז אולי רק כדי לקרוא את זה בשוטף.

היו"ר כרמל שאמה:

אני רואה אבל שהיו שינויים פה.

ברוריה מנדלסון:


שינוי ניסוחי אחד. 

היו"ר כרמל שאמה:

ביקשת לומר שני משפטים, בבקשה. 

עמי גילה:


אני מבקש להתייחס לשתי נקודות שעלו כאן. הנקודה הראשונה זה הנושא של מימון השירות האוניברסאלי. לבזק יש מנגנון תעריפים מסודר שנבחן מדי כמה שנים והמנגנון הזה נותן מענה לשירות האוניברסאלי כולו, בכלל מדינת ישראל. 

מיכל פליישר:

כן? גם לאינטרנט?

עמי גילה:


כלל עלויות חברת בזק נכנסו לתוך המנגנון הזה, כלל העלויות, לאחרונה שהוא נבחן, הוא נבחן בימים אלה על-ידי ועדה חדשה, ועדת חריגים חדשה.

שרון פליישר:


רק שתבין, הוא מדבר על שנת 2002 שעשו את זה. אנחנו ב- 2011. את החישובים האלה.

עמי גילה:


בשנת 2003. 

שרון פליישר:


החישובים נעשו ב- 2002. אנחנו ב- 2011. את כל הרשת החלפנו מאז. באמת, עמי. לפחות תדייק. 

נתי ביאליסטוק כהן:


שרון, לפחות אל תתפרצי לדבריו.

שרון פליישר:


את זה יגיד לי יושב-ראש הוועדה, לא אתה. 

היו"ר כרמל שאמה:

בסדר, בואו נשמור על תרבות הדיון.

עמי גילה:


לגבי קרן מימון השירות האוניברסאלית, במדינת ישראל שהיא מדינה יחסית קטנה, יש צפיפות אוכלוסין מאוד מאוד גדולה, הוחלט לא להקים כזאת קרן מבחינת המדיניות וגם בשנת 2008 ועדת גרונאו, ועדה ציבורית שבחנה את זה וזו גם היתה ההמלצה. זה יותר מקובל במדינות הרבה יותר גדולות שלהן יש פריסה הרבה יותר נרחבת של אוכלוסין.

היו"ר כרמל שאמה:

מה המליצה ועדת גרונאו בקשר לעניין הזה? להקים ועדת חריגים או פשוט שכל חברה תיישם את החובה שלה? 

עמי גילה:


היא לא התייחסה לנקודה הספציפית הזאת, אבל התייחסה למימון השירות האוניברסאלי ולא מצאה לנכון להמליץ על איזה שהם שינויים, קרן או משהו מהסוג הזה. 

היו"ר כרמל שאמה:

תודה. סעיף 2, בבקשה. 

ברוריה מנדלסון:


"מינוי ועדה מייעצת. 


2. (א)
השר ימנה ועדה מייעצת של חמישה (להלן – הוועדה המייעצת) אשר מתפקידה להביא בחשבון את חובתו של בעל רישיון מפ"א לפי הוראות תקנה 18(ג)(3) לתקנות המפ"א או הוראות רישיון המפ"א שהוענק לו ומחובתה של החברה לפי הוראות תקנות 26 ו- 27 לתקנות התפעול להוראות הרישיון הכללי שהוענק לה, לספק את שירותיהם לכל דורש, לבחון בקשה. 

(1)
שהגיש בעל רישיון מפ"א להגביל חובת מתן שירות לפי הוראות תקנה 18(ג)(3) לתקנות המפ"א או הוראות רישיון המפ"א שהוענק לו המחייבות אותו לספק שירות לכל דורש, כולן או חלקן, או לדחיית מועד קיומן ולהמליץ לשר בדבר אישור או אי אישור הגבלת חובת מתן השירות או דחייה כאמור, לרבות התנאים לאישור הבקשה להגבלה או דחייה, והכל בהתייחס לאזור נושא הבקשה;

(2)
שהגישה החברה להגביל חובת מתן שירות לפי הוראות תקנות 26 ו- 27 לתקנות התפעול או הוראות הרישיון הכללי שהוענק לה המחייבות אותה לספק שירות לכל דורש, כולן או חלקן, או לדחיית מועד קיומן ולהמליץ לשר בדבר אישור או אי אישור הגבלת חובת מתן השירות או דחייה כאמור, לרבות התנאים לאישור הבקשה להגבלה או דחייה, והכל בהתייחס לאזור נושא הבקשה. "

היו"ר כרמל שאמה:

תודה. עד לכאן, הערות-? אין הערות? אז אנחנו מצביעים. 
הצבעה

בעד - כולם

אושר פה אחד.

ב', בבקשה להקריא. 

ברוריה מנדלסון:


(ב)
חברי הוועדה המייעצת יהיו:


(1)
המנהל הכללי של משרד התקשורת, והוא יהיה היושב-ראש;


(2)
שני עובדי משרד התקשורת בתפקיד סגן המנהל הכללי;


(3)
שני נציגים מקרב הציבור, אשר אחד לפחות יהיה נציג של איגוד צרכנים בעלי תואר אקדמי באחד מתחומים אלה: כלכלה, משפטים, הנדסה, מדעי החברה, מינהל עסקים או תואר אקדמי אחר הנוגע לתחום פעילותה של הוועדה המייעצת ושהם בעלי ידע וניסיון בתחומם. 


בתקנה זו – ארגון צרכנים כהגדרתו בסעיף 31(ג) לחוק הגנת הצרכן תשמ"א 1981. 

היו"ר כרמל שאמה:

זה לגבי ההרכב של הוועדה? 

נתי ביאליסטוק כהן:


כן. 

היו"ר כרמל שאמה:

למה צריך פה רוב למשרד בצורה כזו מובהקת? מנכ"ל ושני סמנכ"לים, אז למה צריך נציגי ציבור? 

נתי ביאליסטוק כהן:


זו ועדה מקצועית שצריכה, זאת אומרת, שעוסקת בתחום, נמצאת בקשר ומכירה את הרישיונות. 

היו"ר כרמל שאמה:

לא דנים פה בטכנולוגיות, דנים פה בשיקול ציבורי האם לחבר.

ברוריה מנדלסון:


לכן שמנו שני נציגי ציבור וגם חלק מהקוורום.

נתי ביאליסטוק כהן:


יש גם שיקולים הנדסיים כלכליים וגם שיקולים ציבוריים.

היו"ר כרמל שאמה:

לשים אנשי מקצוע, אבל כשצריך לקבל את ההחלטה, אין פה החלטה טכנית. 

ברוריה מנדלסון:


היא יכולה גם להיות. היא גם קשורה להחלטה טכנית, כי גם עלויות, מביאים לך תוכניות הנדסיות וכו', וגם נשים לב שחלק, נציג מקרב הציבור הוא חלק מהקוורום שצריך בשביל לקבל החלטה. צריך מינימום שני נציגי משרד ואחד נציג ציבור. זאת אומרת, אי-אפשר בכלל לנטרל אותו. 

היו"ר כרמל שאמה:

זה כמו להגיד שאין פה צורך בנציגי ציבור. ברגע שיש מנכ"ל, או איש אמון של השר.

ברוריה מנדלסון:


אני לא חושבת, כי הם מביאים את דעתם.

היו"ר כרמל שאמה:

תראי, אני אגיד לך מה הבעיה. אם הייתי יודע שכחלון יהיה שם עד שנת 2050, זה היה לי פחות בעיה. אני לוקח בחשבון שאני לא יודע מי השר ומי הסמנכ"לים שלו. לכן, זה נראה לי הרכב שהוא הרכב ממשלתי נטו, זה בעייתי. בוא נגיד, אז לא צריך ועדה, נשאיר את זה לשר, כי זו המשמעות של הדברים.

נתי ביאליסטוק כהן:


הוועדה היא ועדה מייעצת, אדוני. 

היו"ר כרמל שאמה:

ברור. 

ברוריה מנדלסון:


יכולה להיות גם דעת מיעוט בוועדה והיא כמובן תופיע ואני חושבת שבכל-זאת מדובר פה בשר, באמת ההחלטות שלו צריכות להיות סבירות, הגיוניות. הן לא יכולות להיות קפריזיות. אני חושבת שיש פה איזון. 

היו"ר כרמל שאמה:

יש הבדל בין לתקוף סבירות של החלטה בכלל וללכת למהלך כזה ושתהיה יכולת להצליח בה, לבין מראש לקבוע הרכב מאוזן יותר. 

רונן רגב כביר:


אני מבקש להתייחס. התקנות האלה עוסקות בראש ובראשונה במערכת היחסים בין הרגולאטור לפרט. בניגוד למה שנאמר פה קודם, זה לא איזה שהוא שיח בין בעל רישיון לרגולאטור, אלא השאלה מה המשקל של השיקולים השונים שהרגולאטור בא להפעיל ואיך הוא מפעיל אותם ביחס לזכות של הפרט להתחבר לרשת. וזה רק נותן משנה תוקף להערה של    היושב-ראש, שהביקורת המהותית של הוועדה הזאת צריכה להיות ביקורת ציבורית, קרי – מאוזנת, ביחס לאינטרסים של הציבור. ולצערנו, לא פעם ולא פעמיים, משרד התקשורת יותר קשוב ללחצים ולאינטרסים.

נתי ביאליסטוק כהן:


אדוני, סליחה, אני מוחה בכלל על עצם האמירה הזאת. בכל הכבוד. 

היו"ר כרמל שאמה:

איזה אמירה? 

נתי ביאליסטוק כהן:


שהוא אומר שמשרד התקשורת נתון ללחצים של חברות. 

עמי גילה:


הוא לא נתון?

נתי ביאליסטוק כהן:


לא. 

אתי בנדלר:


אולי הוא נתון ללחצים, אבל הוא הודף אותם בהצלחה, אנחנו מקווים. 

עמי גילה:


אז אנחנו מציעים לחזק את כישורי ההדיפה שלו בוועדה באמצעות ההרכב הציבורי. 

היו"ר כרמל שאמה:

אני אגיד לכם מה אני מציע. בסעיף (2) יהיה במקום שני עובדי משרד התקשורת, עובד משרד התקשורת בתפקיד סגן המנהל הכללי וב- (3) יהיה שלושה נציגים מקרב הציבור. אתם לא חייבים לחתום על התקנות. זו זכותכם. 

נתי ביאליסטוק כהן:


אנחנו נחזור על זה. 

ברוריה מנדלסון:


יש עוד טעם שנסביר את ההרכב הזה? 

היו"ר כרמל שאמה:

כן, בטח. את יכולה לשכנע אותי. חשבתי שאמרתם את הכל.

ברוריה מנדלסון:


אני אחזור קצת על הדברים שאמר קודמי, נתי, אבל אני חושבת שההרכב הזה, שיש פה רוב למשרד, הוא נכון והוא גם ראוי. המשרד מכיר גם את יתר החובות של בעלי הרישיונות, הוא רואה תמונה כללית של הדבר. 

היו"ר כרמל שאמה:

שימי לב, היושב-ראש שלכם, של הוועדה, אני לא רוצה להגיד לך מה זה יושב-ראש של ועדה, זה כמעט כמו, זה 90% מהוועדה. יש לכם עדיין סמנכ"ל, ואז סך-הכל שלושה נציגי ציבור, שגם אתם ממנים אותם איכשהו ואנחנו יודעים שהם לא יגיעו מהלוח הכללי. 

ברוריה מנדלסון:


ואחד הוא נציג של איגוד צרכנים. 

היו"ר כרמל שאמה:

בסדר.

ברוריה מנדלסון:


אנחנו גם ביקשנו ודרשנו שיהיה להם ידע וניסיון.

היו"ר כרמל שאמה:

בתוך שרינו אנחנו חיים. יהיה פה, אני חושב שזה יהיה יותר מאוזן, הסיפור הזה. אני בכלל לא שלם עם הכיוון של התקנות, באופן כללי. ולכן צריך פה עוד כמה איזונים. אבל אנחנו נוציא מפה איזה שהוא מוצר, אם הוא לא יתאים לכם – תחזרו אלינו ונדבר. אנחנו רוצים לנסות לקדם את זה. 


עוד הערות לגבי סעיף (ב)? אחד לפחות יהיה נציג של ארגון צרכנים, זה מספיק, בסדר. אנחנו מצביעים על סעיף (ב), לרבות השינוי שאני הצעתי. 
הצבעה

בעד - כולם

אושר פה אחד.

סעיף (ג). 

ברוריה מנדלסון:


"(ג) לא ימונה לחבר בוועדה המייעצת מי-
(1) שהוא עובד של בעל רישיון, נושא משרה בבעל רישיון, בעל עניין בבעל רישיון או עובד של בעל עניין כאמור; בפסקה זו "בעל רישיון" – לרבות תאגיד שבעל רישיון מחזיק בו, מוחזק על-ידו ותאגיד אשר בעל השליטה בו הוא גם בעל השליטה בבעל הרישיון;


(2) שקשור, במישרין או בעקיפין, בעצמו עו על-ידי קרובו, סוכנו או שותפו, בחוזה או בעסקה עם בעל רישיון, או מי שהוא בעל עניין בתאגיד, לרבות שותפות, הקשור כאמור; לעניין זה, "חוזה או עסקה" – למעט הסכם לקבלת שירותי בעל רישיון;


(3) שעיסוקיו האחרים או עיסוקיו של קרובו, עלולים ליצור ניגוד עניינים עם תפקידו כחבר בוועדה המייעצת;


(4) שאינו אזרח ישראל ותושב בה;


(5) שהורשע בעבירה שמפאת מהותה, חומרתה או נסיבותיה אין הוא ראוי להתמנות חבר בוועדה המייעצת;


(6) שהוא פושט רגל;

(7) שהוא חבר כנסת, ראש רשות מקומית או חבר בגוף בוחר."

היו"ר כרמל שאמה:

מה זה חבר בגוף בוחר?

ברוריה מנדלסון:


הגדרנו מה זה גוף בוחר. גוף בוחר זה "גוף שתפקידו או אחד מתפקידיו לבחור מועמדים לכנסת". כמו מרכז הליכוד. 

היו"ר כרמל שאמה:

מרכז הליכוד לא בוחר חברי כנסת. אבל יש בעיה יותר גדולה, מאחר ומרכז הליכוד לא בוחר, יש רבע מיליון אזרחים שאני רואה בהם אזרחים מצוינים שהם חברים במפלגות מסוימות, והלוואי וכל החמישה מיליון היו.

קריאה:

זה לא גוף. 

היו"ר כרמל שאמה:

זה לא גוף בוחר? בטוח? גם אם זה פריימריז? 

נתי ביאליסטוק כהן:


חבר מפלגה זה לא. גם אם זה פריימריז פתוחים. 

ברוריה מנדלסון:


זה רחב מדי. זה לא גוף.

היו"ר כרמל שאמה:

אז מה זה כן? תראו, בליכוד, לא המרכז כבר בוחר, מי שבוחר זה הפריימריז.

נתי ביאליסטוק כהן:


חברי הליכוד יכולים. 

היו"ר כרמל שאמה:

אז לא יהיה פה פסילה של זיקה פוליטית?

ברוריה מנדלסון:


לא. לא מהסיבה הזאת. 

נתי ביאליסטוק כהן:


לא מהסיבה של חברות במפלגת הליכוד. 

היו"ר כרמל שאמה:

זה כתוב בפרוטוקול, מה שאמרנו עכשיו? 

לאה ורון:


ודאי, כל דבר שנאמר כאן, נכתב בפרוטוקול. ודאי. 

היו"ר כרמל שאמה:

כלומר, לפי ההגדרה, ההתניה הזאת שאתם הכנסתם, עדיין, גם חבר ליכוד רגיל או חבר קדימה, להבדיל. 

שרון פליישר:


הרב עובדיה לא יכול להיות. 

היו"ר כרמל שאמה:

לא נראה לי שיש לו זמן להיות חבר ועדה. 

נתי ביאליסטוק כהן:


אבל הוא גוף בוחר. 

ברוריה מנדלסון:


יש שם מועצה גם, עדיין. 

קריאה:

יש עדיין מפלגות שכן. 

היו"ר כרמל שאמה:

יש מפלגות שבוחרות על-ידי מרכז?

קריאה:

לא יודע אם על-ידי מרכז, על-ידי גוף בוחר, כזה או אחר. זה לא שלוש הגדולות. 

היו"ר כרמל שאמה:

אז אנחנו בוודאות, היועצת המשפטית? אין לנו בעיה? 

אתי בנדלר:


אין לנו בעיה. 

 היו"ר כרמל שאמה:

הלאה, אז אפשר לאשר, בסדר. 

ברוריה מנדלסון:


"(ד) תקופת כהונתו של חבר הוועדה המייעצת למעט היושב ראש, תהיה שלוש שנים ויכול שיתמנה לתקופת כהונה נוספת אחת בלבד ברציפות. 

(ה) חבר הוועדה המייעצת יחדל לכהן לפני תום תקופת כהונתו באחד מאלה:

(1) התפטר במסירת כתב התפטרות לשר;

(2) התקיים בו סייג מן הסייגים המפורטים בתקנת משנה (ג).

(ו) נבצר מחבר הוועדה המייעצת, דרך קבע, למלא את תפקידו, או שהוא נעדר ללא סיבה סבירה משלוש ישיבות רצופות של הוועדה, רשאי השר להעבירו מכהונתו בהודעה בכתב. 


(ז) חבר הוועדה המייעצת מקרב הציבור יהיה זכאי לגמול ולהחזר הוצאות בעד ישיבות שהשתתף בהן, לפי התעריף לחברי ועדות ציבוריות שמפרסם החשב הכללי במשרד האוצר, כעדכונן מזמן לזמן. "

היו"ר כרמל שאמה:

יש הערות לסעיפים? אין. 
הצבעה

בעד - כולם

אושר פה אחד.
סעיף 3.  

ברוריה מנדלסון:


"סדרי עבודתה של הוועדה המייעצת. 


3. (א) הוועדה המייעצת תדון בהרכב של שלושה חברים לפחות ובהם שני נציגים של משרד התקשורת ונציג אחד מקרב הציבור. "


צריך לשנות את זה, אם עכשיו שינית את ההרכב. 

קריאה:

שני נציגי ציבור. נציג אחד של משרד התקשורת.

היו"ר כרמל שאמה:

איך שאתם רוצים.

ברוריה מנדלסון:


אני, מצידי – לא. אני רק הפניתי את תשומת לבך.

נתי ביאליסטוק כהן:


לדעתי, אפשר להשאיר את זה ככה. 

ברוריה מנדלסון:


נשאיר את זה ככה.

היו"ר כרמל שאמה:

אבל זה יקשה עליכם פשוט, כל פעם שהנציגים שלכם יהיו חייבים להיות. 

ברוריה מנדלסון:


זה בסדר. 

נתי ביאליסטוק כהן:


זה מנכ"ל וסמנכ"ל, זה רק תיאומים של יומן. ואולי זה ישתנה.

היו"ר כרמל שאמה:

בסדר.

ברוריה מנדלסון:


"(ב) בקשה יגיש בעל רישיון לוועדה המייעצת, כשהיא כוללת את מלוא המידע והנתונים הנוגעים לעניין, לרבות פירוט הנימוקים שבגינם היא מוגשת, וכן כל פרט או מידע אחר שתדרוש הוועדה, הנחוץ, לדעתה, לצורך הדיון בבקשה. "

היו"ר כרמל שאמה:

רגע, הוא גם הגיש את מי פנה אליו? 

ברוריה מנדלסון:


מלוא המידע והנתונים. 

אתי בנדלר:


אני חושבת שצריך להיאמר בפירוש גם מי פנה לקבלת השירות והעתק מאותה בקשה צריכה להישלח למי שפנה לבקש את השירות. 

לאה ורון:


לא, אני חושבת שצריך לאפשר לוועדה לקבל פניות של צרכנים שאינם מקבלים את השירות. 

אתי בנדלר:


לא לא לא. 

לאה ורון:


כי אחרת, מה ימנע מהחברה להמשיך להתכתב עם הצרכן במשך שנתיים, ולא להגיש בקשה?

אתי בנדלר:


אני חושבת שכאשר מאן דהוא, בין אם זה פרט, בין אם זה גוף, בין אם זה יישוב, פונה ומבקש פירוט, הוא צריך לדעת שבעל הרישיון פנה לוועדה המייעצת בבקשה לקבל פטור ממתן אותו שירות, כדי שאם הוא יירצה גם הוא להשמיע את דבריו בפני אותה ועדה ולהביא בפניה נתונים, תהיה נתונה לו הזכות לכך. 

ברוריה מנדלסון:


אנחנו חשבנו שסעיף ה' הוא מספיק לזה שהוועדה כבר תקבע איך אמורים ליידע את כל הרלוונטיים. 

אתי בנדלר:


ואם היא לא תקבע זכות כזאת?

היו"ר כרמל שאמה:

הבעיה שלנושא הזה אנחנו לא רוצים שהוועדה תקבע, אנחנו רוצים לקבוע. 

ברוריה מנדלסון:


אז מה אתם מבקשים לקבוע? 

היו"ר כרמל שאמה:

שבקשה יגיש בעל רישיון, הבקשה שלו תכלול למה הוא מגיש. שהבקשה שלו תכלול את פרטי המבקשים של ההתחברות. 

נתי ביאליסטוק כהן:


ככל שבקשה שלו נובעת מבקשה.

היו"ר כרמל שאמה:

אחרת, ממה היא נובעת? למה הוא צריך פטור? 

 ברוריה מנדלסון:


תיאורטית יש פה, לפי הנוסח של התקנות, גם יכולים, זה עקרונית יכול להיות גם בעל רישיון שהוא רק הגיש עוד בקשה לקבל רישיון כללי שמטיל עליו חובה לשירות אוניברסאלי, הוא יכול להגיש בקשה כזאת. היום אין לנו כזה, אבל תיאורטית. 

היו"ר כרמל שאמה:

מה? עוד פעם? 

ברוריה מנדלסון:


מי שעוד לא קיבל רישיון לפי תקנות המפ"א, עוד לפני שהוא יקבל את הרישיון, הוא יגיד לשר – אני מבקש ב- X לא לרשת. זה תיאורטי לגמרי.

היו"ר כרמל שאמה:

לא, אנחנו לא מתייחסים לזה. 

רונן רגב כביר:


יש היבט שהוא לא תיאורטי. הוועדה הולכת לקום הרבה אחרי שחלק מהבקשות עברו 30 יום וגם הרבה מעבר ל- 30 יום מהמועד. ולכן, חלק מהבקשות שיוגשו הם בגין כל מיני פניות היסטוריות שעדיין לא טופלו, וצריך במסגרת המידע שיוגש בבקשה, להגיד בדיוק מתי התקבלו לראשונה הפניות, זה חלק מהשיקולים של הוועדה, האם יש פה שיהוי מהותי במתן השירות, האם מדובר רק בשכונה חדשה שעכשיו בדיוק בשלבי הקמה? זה לא בדיוק אותו דבר כמו יישוב שכבר כמה שנים לא מחובר. אז זה אחד הפרמטרים ולדעתי, זה רוב המקרים שבהם אין בקשה קונקרטית מה- 30 ימים האחרונים. זה דבר אחד.


דבר שני, אנחנו מבקשים שיצטרף כפרטים שחובה לספק, זה קיומם של יישובים בעלי מאפיינים דומים, אשר חוברו לרשת, דומים גם במובן של גודל היישוב, וגם במובן של המגבלות הגיאוגרפיות או הריחוק הגיאוגרפי.

היו"ר כרמל שאמה:

זה אולי בפרמטרים, אבל לא בבקשה. הפרמטרים של שיקול הדעת. 

רונן רגב כביר:


לא לא לא, אני מדבר על המידע, אני מגיש בקשה. אני, לצורך העניין, חברה. אני צריך להגיד באילו מקרים הבקשה שלי, אני בפועל מספק את השירות ליישוב באותם מאפיינים מבחינת גודל אוכלוסייה וריחוק, ולא ביקשתי עליהם בקשה. זה אחד הפרמטרים מפני שהמדינה מחויבת לשוויון בנגישות. 

נתי ביאליסטוק כהן:


זה לא בהכרח אומר משהו על המוסד. 

ברוריה מנדלסון:


זה החלטה של הוועדה להוסיף, אז יש, אפשר ב-(ב) להוסיף את זה. 
בקשה יגיש בעל רישיון לוועדה המייעצת, כשהיא כוללת את מלוא המידע והנתונים, לרבות פה פרטי הגורם שביקש ממגיש הבקשה לקבל את השירות. 

קריאה:

עוד פעם-?

ברוריה מנדלסון:


לרבות פרטי הגורם – כי הוא עוד לא מנוי, אז אי-אפשר לקרוא לו מנוי, אשר ביקש ממגיש הבקשה לקבל את השירות. 

היו"ר כרמל שאמה:

בדר גמור. פרטי הגורם או הגורמים? אם זה יותר מאחד.

ברוריה מנדלסון:


יחיד כולל רבים. 

היו"ר כרמל שאמה:

כן? יחיד כולל רבים? OK. 

אתי בנדלר:


וצריך להוסיף, כמובן, שהעתק מהבקשה, תישלח לאותו גורם. הגורם שהוא מבקש השירות. 

שרון פליישר:


מי צריך לשלוח לו, המשרד צריך לשלוח לו? 

נתי ביאליסטוק כהן:


המבקש. 

אתי בנדלר:


המבקש ימציא לוועדה העתק מאישור משלוח בקשתו גם לגורם המבקש. מבקש השירות. 

נתי ביאליסטוק כהן:


מה אתם קשורים לזה, אתם במילא לא מגישים בקשות. 

שרון פליישר:


היועצת המשפטית, אני חושבת שיכול להיות שצריך אולי ליידע אותו שהוגשה בקשה, אבל את הפרטים שלה, אני לא חושבת. כי בפרטים את מפרטת לדוגמה את העלויות שלך וכל מיני דברים שהם ממש לא מידע שמן הציבור לפרט אותו לכל הציבור, בדיוק כמה עולה לך לרשת.

אתי בנדלר:


למה? למה? 

נתי ביאליסטוק כהן:


אבל אם את תכתבי מיליארד והוא רוצה להוכיח שזה לא מיליארד? 

שרון פליישר:


חברות ציבוריות, מידע עסקי רגיש, אני לא אתן לוועדה את הפרטים שהיא צריכה לדעת. 

אתי בנדלר:


לא תתני לוועדה את הפרטים שהיא צריכה, לא תקבלי. 

שרון פליישר:


הוא צריך לדעת שאני פניתי לבקש, למה הוא צריך לדעת את הפרטים?

אתי בנדלר:


זה מאוד רלוונטי כי אם את תגידי שאת מבקשת פטור כי עלות החיבור שלו היא 100,000 שקלים, הוא יביא הערכה שזה עולה 10,000.

שרון פליישר:


מי הוא בכלל? איך הוא יכול בכלל? מאיפה יש לו? הוא יכול להגיד גם שזה שני שקלים.

היו"ר כרמל שאמה:

לא, הוא יצטרך להוכיח. אני בעד. 

ברוריה מנדלסון:


סליחה, היועצת המשפטית, אנחנו, גם חובה, החובה היא גם לשלוח העתק וגם להביא אישור מסירה. נכון? 

היו"ר כרמל שאמה:

כן. 

ברוריה מנדלסון:


אישור משלוח, סליחה. 

היו"ר כרמל שאמה:

ברור. כמו בית-משפט.

ברוריה מנדלסון:


טוב. אז אנחנו ב- ג'. 


"(ג) בקשה תיתמך בתצהיר לאימות העובדות הכלולות בה ובמסמכים; על עובדות שבתחום ידיעתו האישית של מצהיר, יצהיר שהן נכונות, ועל עובדות אחרות יצהיר שהן נכונות למיטב ידיעתו ואמונתו; בקשה המבוססת על נימוקים כלכליים, תיתמך בתצהיר לאימות העובדות הכלכליות שעליהן היא נסמכת. 


(ד) בקשה תוגש לוועדה המייעצת לא יאוחר מ- 30 ימים מן היום שקיבל בעל הרישיון את בקשת מתן השירות אשר לגביו היא מוגשת. 


(ה) הוועדה המייעצת תקבע את סדרי עבודתה ונהלי דיוניה, לרבות נהלים בדבר - 

(1) אופן הגשת בקשה;

(2) הדרכים ליידוע הציבור הנוגע לבקשה בדבר הגשתה;
(3) מתן אפשרות לציבור הנוגע לבקשה להגיב עליה. 

(ו) הוועדה המייעצת תפרסם את סדרי עבודתה ואת הנהלים שנקבעו לפי תקנת משנה (ה), באתר האינטרנט של משרד התקשורת. 


(ח) הוועדה המייעצת תקיים את הדיון הראשון בבקשה, תוך 30 ימי עבודה מיום שהוגשה לה הבקשה ובלבד שהומצא לה כל הנדרש לפי תקנות משנה (ב) ו- (ג). מצאה הוועדה כי קיימים נימוקים מיוחדים המצדיקים זאת, רשאית היא שלא לקיים את הדיון הראשון בבקשה במועד האמור, ולקיימו לא יאוחר מ- 60 ימי עבודה מן היום שהוגשה לה הבקשה. 

היו"ר כרמל שאמה:

הערות-?

ברוריה מנדלסון:


היתה כאן הערה של מר רגב כביר, לגבי ה- 30 הימים ממועד הגשת הבקשה לקבלת השירות, אני מבינה שיש הרבה מאוד בקשות שהוגשו בעבר ולא נענו באצטלה של טרם הוקמה הוועדה. אני רוצה להזכיר דבר שהבעתי את עמדתי בעבר ואני חוזרת ואומרת – החוק מחייב לתת את השירות, החוק מחייב להיענות לבקשות. אין זכות קנויה לפטור, אין זכות קנויה להגביל שירות או לעכב שירות והעובדה שברישיון נאמר שתוקם ועדת חריגים לטעמי, לא הצדיקה שום עיכוב במתן שירות, כל עוד לא הוקמה ועדה, כל עוד לא הותקנו תקנות. אבל משכך נהגו בפועל ומשמשרד התקשורת ככל הנראה נתן גושפנקה לאי-מתן שירות בשל העובדה שטרם הוקמה ועדה שאיננה מתחייבת כלל לפי החוק, אבל משניתן לכך גושפנקה, צריכים לדעת כי המשרד צריך להודיע מה עמדתו לגבי הבקשות שהוגשו בעבר. 

היו"ר כרמל שאמה:

צריך לנסח הוראת מעבר. 

אתי בנדלר:


אנחנו ננסח הוראת מעבר שתוך 30 ימים מיום כניסתן לתוקף של התקנות, צריך להגיש בקשה לוועדה. מיום הקמת הוועדה. 

ברוריה מנדלסון:


בקשה חדשה עם מלוא הפרטים לגבי כל בקשה, לקבלת שירות שהוגשה בעבר ולא נענתה. 

אתי בנדלר:


אם אני אדייק, לפחות למיטב ידיעתי, לא הוגשו בקשות לפטור. יודעים על מקרים שהחברות אולי היו רוצות, לא היה למי להגיש כי לא היתה הבקשה. 

רונן רגב כביר:


הכוונה אם הוגשו בקשות לחברה לקבל שירות. 

ברוריה מנדלסון:


אנחנו נעשה הוראת מעבר, 30 ימים, מיום הקמת הוועדה, לא מכניסת התקנות לתוקף, כי ייקח עוד זמן לשר להקים את הוועדה. 

היו"ר כרמל שאמה:

ברור. 

מיכל פליישר:

ברוריה, אני אבקש, אני יכולה להבין את הצורך בסעיף מעבר כזה, אולי אז נדרש לעניין הזה קצת יותר זמן, היות וככה חשבתי אם להעיר קודם על ה- 30 יום עבור מבקש ספציפי, ואמרתי – OK, אם יש לי פנייה אחת שאני צריכה להכין, 30 יום, הנתונים צריכים להיות בחברה, אני לא אעיר על זה. אבל אם משהו ינוסח באופן שבו ברור שצריכים לעשות איזה שהיא עבודה אחורה על מסות יותר גדולות, אז אולי לתת פרק זמן יותר סביר. חיכינו עד עכשיו אז אם נחכה 90 יום שהחברה תגיש במסודר את כל הבקשות, זה נראה לי פשוט יותר סביר. אני לא הייתי רוצה שנהיה במצבים כאלה של בקשות להארכת מועד. 

אתי בנדלר:


אבל גב' פליישר, את יודעת, עד שהוועדה תאשר את התקנות ועד שתוקם ועדה וכל כיוצא בזה, יש לכם שהות להתחיל היום, לחזור הביתה, למשרד, להתחיל ללקט את כל הפרטים של הבקשות שקיבלתם בעבר ולא נעניתם להן.

לאה ורון:


ואחר-כך זה עוד 30 ימים מיום פרסומן של התקנות. 

קריאה:

אבל יום הקמת הוועדה. 

לאה ורון:


30 ימים מיום פרסומן. 

ברוריה מנדלסון:


לא, אני אמרתי, חזרתי ואמרתי מיום הקמת הוועדה, כי ייקח זמן. 

נתי ביאליסטוק כהן:


הוראת המעבר הזאת תיכנס לתוקף. 

היו"ר כרמל שאמה:

לכם יש התנגדות שתהיה הוראה של מועד קביעת הקמת הוועדה, תוך 60 ימים או משהו כזה? 

נתי ביאליסטוק כהן:


לא, אין לי התנגדות. 

היו"ר כרמל שאמה:

כי אתם רוצים את הוועדה?

נתי ביאליסטוק כהן:


אנחנו מאוד רוצים. 

ברוריה מנדלסון:


אנחנו מאוד רוצים את הוועדה. 

קריאה:

יש לנו שלושה נציגי ציבור שהם לא ידועים לנו.

היו"ר כרמל שאמה:

השאלה כמה זמן לוקח לאשר נציגי ציבור. 

ברוריה מנדלסון:


נפחית לשניים, שניים זה יותר מהר. 

היו"ר כרמל שאמה:

הם צריכים לעבור שפניץ? 

ברוריה מנדלסון:


אני רוצה לבדוק, אני לא יכולה להגיד, אני רוצה לבדוק את זה. 

היו"ר כרמל שאמה:

כן, מינוי של השר, לא? 

מיכל פליישר:

אגב, עוד הערה לגבי הוראת המעבר, אני ככה מנסה לחשוב תוך כדי, לא בטוח שכל הבקשות שהוגשו הן בהכרח מתועדות באותה מידה או לא בטוח שכל בקשה שהוגשה בעבר, היא עדיין רלוונטית. כלומר, אפשר לחשוב איך לעשות סדר בעניין, אבל אני לא יכולה להגיד שיש לי תמונה ברורה. 

ברוריה מנדלסון:


לא, הכוונה היא כל מקום שאתם לא מרשתים היום כי חיכיתם לוועדת פטור, אז אתם צריכים, תצטרכו תוך 30- יום מיום הקמת הוועדה, להגיש בקשה. 

מיכל פליישר:

יכול להיות שאפשר לעשות את זה לפי כל המקומות שבאמת העברתם לנו פנייה. 

ברוריה מנדלסון:


החובה היא לא עלינו, החובה היא עליכם. 

נתי ביאליסטוק כהן:


פניות אנחנו מעבירים כל הזמן. 

ברוריה מנדלסון:


החובה לתת שירות לכל דורש היא לכם, אתם צריכים למסור לנו, לבוא עם בקשה לפטור. 

מיכל פליישר:

נראה לי שעלולה להיות בעיה טכנית של תיעוד או של רלוונטיות, של בקשות שהוגשו בעבר אבל צריך לבדוק את זה. אם אתם מנסחים משהו אז אולי אני גם אבוא אתכם בדברים. 

אתי בנדלר:


תפרסמו קול קורא לציבור. 


אז מה אדוני מחליט? תוך כמה ימים ממועד הקמת הוועדה? 

ברוריה מנדלסון:


מה, הוראת המעבר? 

היו"ר כרמל שאמה:

לא, הקמת הוועדה. תוך כמה זמן?

אתי בנדלר:


בוא, בהנחה שאי-אפשר לקבוע הוראה, תוך כמה זמן תוקם הוועדה, משום שגב' מנדלסון צריכה לבדוק אם חברי הוועדה צריכים לעבור עוד את ועדת שפניץ.

נתי ביאליסטוק כהן:


נציגי הציבור, לפחות. 

אתי בנדלר:


זה הנציגים מקרב הציבור. אז לפחות תוך כמה זמן ממועד הקמת הוועדה ועל כך אתם תפרסמו, אני מניחה הודעה, תוך כמה זמן יצטרכו להגיש או בעל רישיון יצטרך להגיש לאותה ועדה, בקשה לקבלת פטור או עיכוב שירות או הגבלת שירות לגבי בקשות שהוגשו בעבר. אני חשבתי ש- 30 ימים מספיקים לנושא הזה. 

מיכל פליישר:

אני אבקש 60, אז זה יהיה סביר, זה יהיה בין 90 ל- 30, זה עדיין נראה לי שיכולה להיות פה עבודת הכנה חד-פעמית. אולי בעתיד זה יהיה 30.

אתי בנדלר:


אני רוצה להזכיר לך, עד שהשר יחתום, בהנחה שהיום הוועדה מאשרת את התקנות, עד שהשר יחתום עליהם, הם ישלחו לפרסום ברשומות, הנה יש לך בין שבוע לשבועיים, במקרה הטוב. עד להקמת ועדה, במקרה הטוב, עד שימונו כל חבריה ויעברו את כל האישורים, עוד 45 ימים, יש לך מהיום עוד 60 ימים וזה אם אני מצמצמת, מאוד מאוד מצמצמת. 


ותחילתן של התקנות האלה 30 ימים, אני לא יודעת למה. 

היו"ר כרמל שאמה:

עוד נגיע לזה. אנחנו סגורים על הנוסח? 

מיכל פליישר:

על ה- 30 יום? 

היו"ר כרמל שאמה:

של הוראת המעבר.

מיכל פליישר:

הוראת מעבר שתהיה 30 ימים? 

אתי בנדלר:


תוך 30 ימים ממועד הקמת הוועדה, הודעה על הקמת הוועדה תפורסם באתר האינטרנט של המשרד. 

היו"ר כרמל שאמה:

OK. 

קריאה:

מה היה הנוסח של הוראת המעבר? 

קריאה:

בקשות בעבר, להגיש תוך 30 ימים מיום הקמת הוועדה. ולפרסם הודעה. 

היו"ר כרמל שאמה:

הצבעה

בעד - כולם

             אושר פה אחד.
ברוריה מנדלסון:


"שיקולי הוועדה המייעצת. 


4.
בבואה לבחון בקשה, תשקול הוועדה המייעצת, להביא בחשבון את חובתו של בעל רישיון מפ"א לפי הוראות תקנה 18(ג)(3) לתקנות המפ"א או הוראות רישיון המפ"א שהוענק לו ולחובתה של החברה לפי הוראות - - -"

שרון פליישר:


יש, בעניין של מגיש הבקשה, חשוב שמי שמגיש את הבקשה, לא אנחנו, אלא כשפונים אלינו, שזה יהיה בעל הנכס או מי שמתגורר בנכס, כי לפעמים, אתה יודע, אנחנו מקבלים איזה פנייה, זה ראש מועצת יו"ש אומר – יש ביישוב זה וזה. אין לו עובדות, זה לא שהוא גר באיזה בית, והוא אומר – הבית ברחוב זה וזה, רוצה. זה מין תלונה כללית כזאת. אנחנו נתקלים הרבה במקרים כאלו. 

איילת כהן מעגן:

קרה שהגענו ולא היה מי שיירצה את השירות. 


שרון פליישר:


לכן חשוב שהפנייה אלינו, כשאני פונה אל המשרד, אני אוכל להגיד – קיבלתי פנייה מאדון כהן, ברחוב זה וזה, וזה לא בגלל שקיבלתי איזה שהיא פנייה כללית.
היו"ר כרמל שאמה:

השאלה אם הפנייה שאת מחויבת לענות לה לפי חוק של אוניברסאליות או לא. אם את חושבת שאת בכלל לא נכנסת, עוברת את הגדר הזו, אז את לא צריכה בכלל להגיש בקשה לפטור. אם זה פנייה הזויה. כן, 4. 

ברוריה מנדלסון:


"ולחובתה של החברה לפי הוראות תקנות 26 ו- 27 לתקנות התפעול, להוראות הרישיון הכללי שהוענק לה, לספק את שירותיהם לכל דורש, שיקולים אלו:


(1) היחס שבין עלות מתן השירות למגיש הבקשה באזור אליו הוגשה הבקשה לבין התועלת, במישרין או בעקיפין, הצפויה לבעל הרישיון במתן שירותיו באותו אזור;

(2) קיומה של מניעה הנדסית למתן השירות; 


(3) ביטחון המדינה;


(4) קיומה באזור הנוגע לבקשה של חלופה זמינה לשירות שלגביו הוגשה הבקשה;

(5) שיקולים שבטובת הציבור, צורכי הציבור המתגורר באזור שהוגשה לגביו הבקשה;


(6) התחרות בתחום הבזק."

היו"ר כרמל שאמה:

יש הערות לסעיף? בבקשה.

שרון פליישר:


קודם כל, הערה כללית על זה שהקריטריונים מאוד Vague, אין פה איזה, הכל נכנס פה, מה שנקרא. אין פה שום קריטריונים שאתה אומר הם קריטריונים ברורים. אני חושבת שזה חבל לוועדה הזאת פשוט, לשבת עם קריטריונים כאלה, אני לא יודעת איך הם יכולים בכלל להחליט איזה שהיא החלטה. בטח על לא. כי ביטחון המדינה מה שנקרא, הכל נכנס לביטחון המדינה כנראה ולנו ספציפית, כבזק, אנחנו מבקשים להסיר את סעיף 4.4, אנחנו חושבים שהוא סעיף מפלה, שזה סעיף שנותן יתרון תחרותי למתחרים שלנו. 

היו"ר כרמל שאמה:

הנקודה ברורה. נדון בה. עוד הערות? 

רונן רגב כביר:


כן. כל הנושא של שיקול השוויון בנגישות של מבקשי השירות ביחס למבקשים. 

יישובים, כמו מקומות מגורים אחרים, זה בפירוש שיקול שהוועדה חייבת לקחת בחשבון. לא בכדי, כאשר הוצג פה הנושא על-ידי המשרד, זה בדיוק היה ה- Benchmark שהוא הציב. זה צריך להיות שיקול, הוא צריך להיות מוגדר וברור ובהחלט צריך לשקול האם יישובים מסדר גודל מסוים או חלקי יישוב מסדר גודל מסוים, בכלל צריכים להיות מחוץ לסמכותה של הוועדה לקבוע שמותר לפטור לגביהם את מי שכפוף לחובת שירות אוניברסאלי. אבל ברור שזה חייב להיות שיקול שנמצא פה, שמתפרסם לציבור, שחייבים לנמק ביחס אליו. זה לא יכול להיות ממשהו שנמצא באוויר, כשהשיקול הראשון הוא יחס עלות תועלת. 

היו"ר כרמל שאמה:

יש לכם תגובה? 

נתי ביאליסטוק כהן:


כן. אני חושב שברגע שנשים איזה שהוא Benchmark, אז כל מה שיהיה מעבר ל- Benchmark הזה, מראש לא יינתן. זאת אומרת, מראש לצורך העניין, לא תוקם שם תשתית וזה החשש. ברגע שאנחנו מוציאים משהו מעבר למסגרת שבה אנחנו אומרים – OK, עד כאן אסור, מכאן מותר, אז כל מה שמותר, אנחנו נפגוש אותו כל הזמן בוועדה, ויהיה לנו קשה להגן עליו. לכן, אנחנו חושבים שוב, אני מחזיר אותנו לרציונאל, החובה היא חובה כללית שחלה על 100% מהאוכלוסייה ב- 100% משטחי מדינת ישראל. ולכן, אנחנו לא רוצים, זאת אומרת, והחריגים הם חריגים שייבחנו לגופו של עניין בכל פעם שתוגש בקשה. לכן, צריך לבוא ולקבוע איזה שהיא מסגרת שעלולה לגרום לדעתי יותר נזק לציבור מאשר תועלת, קשה לנו עם זה. 

שרון פליישר:


אבל נתי, אתם אומרים בעצמכם, זאת אומרת בעל-פה אתה אומר את זה, אתה רק לא רוצה לכתוב את זה, שלא מדובר פה בשכונה, שלא מדובר בעיר. אז אם אתה אומר את זה. 

נתי ביאליסטוק כהן:


שרון, אם אני אבוא ואקבע שזה רק בעיר, אז כל מה שהוא לא עיר, יהיה לי קשה להגיד לכם. 

שרון פליישר:


אל תגיד בעיר.

נתי ביאליסטוק כהן:


סליחה. ואם אני אגיד כל מה שהוא מתחת לכמות תושבים מסוימת, אז כל מה שיהיה מתחת לכמות תושבים מסוימת כזאת, אני יודע שאני אפגוש אותך ואני אפגוש את שרון, כל פעם בוועדה. אני אומר – התקנות, רבותיי, סליחה, הכלל הוא מאה אחוז במאה אחוז מהמדינה. 

קריאה:

זה חל גם היום. 

נתי ביאליסטוק כהן:


זה חל גם היום. עכשיו אני נותן את ההזדמנות להחריג את החריג שבחריג. 

קריאה:

איפה כתוב פה שזה החריג שבחריג? 

ברוריה מנדלסון:


כתוב – בשים לב לחובת שירות האוניברסאלי, אנחנו חידדנו את זה גם בעצם הקמת הוועדה, גם בשיקולי הוועדה. זה חוזר על עצמו לאורך כל התקנות. 

נתי ביאליסטוק כהן:


אני מאוד חושש שאותו מקרה, כמו שסיפרה עליו שרון מקודם, זה יהיה בדיוק המקרה שאני אצטרך שם להתמודד אתו ואני לא אוכל, לא יהיו לי כלים. 

מיכל פליישר:

אני רוצה גם להוסיף מילה ובעצם את הבקשה שלנו. אנחנו באמת מבקשים, פשוט לא לעקר את שיקול הדעת של הוועדה ורק אם נגיד שאם היה כתוב כאן לא עיר, לא יישוב ולא שכונה, אז יכול להיות שנמצא בעצם את התקנות כלי ריק, שלא מאפשרות חריגים בכלל, מה שלדעתנו לא עומד בקנה אחד עם הרישיון שלנו, עם הסתמכות של חברות הכבלים. 


אני רוצה לציין, אני הוצאתי כאן נוסח של רישיונות, של הזיכיונות בעצם שניתנו לחברות הכבלים לפני המיזוג של החברות ומתן הרישיון תקשורת להוט טלקום, בזמנו למשל היה כאן קריטריון שאנחנו ביקשנו ולא התקבל, שייכנס בתקנות האלה, היה כאן קריטריון שהחברות בזמנו – תבל, מת"ב, הזכייניות באזורים השונים, יכלו להגיש בקשות בגין חיבור שעלותו היתה פי ארבעה מהחיבור במקומות אחרים. זה למשל משהו שאפשר לראות שבמסמכי השימוע ביקשנו להכניס בתקנות והמשרד לא הסכים. לדעתי, דווקא מהשיקול שהוא לא רצה לקבע את איפה נותנים פטור. כך שמבחינתנו, גם צריך לזכור שהנוסח שקובע עקרונות, להבדיל מקריטריונים, הוא גם כזה שמאפשר לא לתת לנו פטורים בכלל. אני אגלה לכם סוד שזה גם אגב מה שאומרים לנו כל הזמן, לא תקבלו בכלל.

היו"ר כרמל שאמה:

לא, אחרת לא היו מקימים את הוועדה. יש רצון לתת לכם פטורים. 

קריאה:

במקרים מאוד חריגים.

מיכל פליישר:

אני לא יודעת אם רצון. אני לא יודעת אם רצון, אגב. 

היו"ר כרמל שאמה:

אני לא הכרתי את התקנות האלה ולא היה לי חשוב להעלות אותן וגם לא הנהלת הוועדה, לא הציגו בפניי, אלא המשרד ביקש, היה לו חשוב מאוד לקדם כי הוא רוצה להפעיל את הוועדה. 

מיכל פליישר:

הוא רוצה לקדם את זה, כי הוא רוצה, לא אני צריכה להגיד מדוע, אבל אני אומר פה בכנות – הוא רוצה לקדם את חובת השירות האוניברסאלי, הוא רוצה שאנחנו נגיש בקשות ויפטרו או לא יפטרו ואיפה שלא יפטרו, אני מניחה, כפי שנאמר. 

היו"ר כרמל שאמה:

אבל זו מדיניות ראויה.

מיכל פליישר:

אני לא יוצאת כנגדה, אני פה בסך-הכל מבקשת שהוועדה באמת תהיה לה אפשרות ושלא נהיה קטגוריים בעניין הזה ומבקשת להזכיר שבכל זאת, מאחורי התקנות האלה והרציונאל שלהם, לא עומד רק רצון לתת הטבה למפעיל. אני לא חושבת שככה המשרד פועל, אלא באמת לשים על המשקל את המקרים שבהם, ואפילו אם אולי היה את מה שאני אגיד עכשיו, אפשר למצוא את הדרך להביא לידי ביטוי אם לא נחה דעתכם, אבל הרעיון הוא באמת לשים על המשקל את האיזונים השונים ואיפה שהעלות היא כל-כך חריגה, דרקונית, ובעצם יכולה לפגוע בתמהיל הנכון של ההשקעות ברשת, כי הרי בסופו של דבר אם הוט תצטרך לשים ואני ציינתי פה סכומים גבוהים כבר פעם אחת, עכשיו על הנושא הזה ותוך 30 יום ואחר-כך תוך 60 יום, אז יכול להיות שהשירותים המתקדמים ודברים אחרים ייפגעו, אם לא בכלל יכולת הקיום של הדבר הזה. אז אני מניחה שיהיו שם אנשים מאוד אחראיים שייקחו את הדברים בחשבון.


היה ברור במשך השנים, שהם יילקחו בשלב מסוים בחשבון. עדיין הוט פרוסה ברוב הארץ וכל מה שאנחנו מבקשים זה במקומות שבהם באמת יש עלות חריגה ביותר, וחוסר כדאיות כלכלית משווע, כן לבחון את זה שיש שם חלופות תקשורת אחרות. ואגב, זה ממש לא רק בזק. ישנם היום שבעה שחקנים בתחום הטלפוניה, חברת החשמל הולכת להיכנס לשוק התשתיות, לפי מה שאנחנו קוראים ושומעים. 

נתי ביאליסטוק כהן:


ותחול עליה חוברת שירות אוניברסאלית. 

מיכל פליישר:

ותחול עליה חובת שירות אוניברסאלית, ואת כל התמהיל הזה יבחנו אנשי המקצוע ויחליטו איפה כדאי לשים את המשאבים. אני לא חושבת שהוועדה הזאת באה לתת לנו איזה שהם פטורים, כהטבה לעומת אינטרס הצרכנים. ברור לי שאינטרס הצרכנים דווקא הוא זה שיהיה לנגד עיניה. בטח בהרכב הנוכחי, שהוחלט עליו כאן בוועדה. 

עמי גילה:


צריך לזכור שאם שמים נוסחה אז היא עלולה להביא לכרסום בשירות האוניברסאלי ואתה לא יודע מה ייכנס בגדר הנוסחה ומה לא ייכנס, כי אין לך כל-כך ניסיון עם הדבר הזה. ולכן, עדיף להשאיר לוועדה של אנשי ציבור ואנשי משרד, את שיקול הדעת פה בעניין, כדי שלא נגיע לכרסום לעומת המצב הקיים היום במשק. 

אתי בנדלר:


השאלה שלי אולי קשורה יותר לתקנה הבאה, אבל בכל-זאת אני רוצה לדעת, יש כאן רשימה של שיקולים שבעצם זה באמת מנעד מאוד רחב, כל שיקול שיכול לבוא בחשבון נכנס אם לא לאחד השיקולים המפורטים אז לטובת הציבור וצורכי הציבור וכו'. זאת אומרת, יש כאן גם סעיפי סל והשאלה, בסופו של דבר, כשהוועדה מוסרת את המלצתה לשר, שהוא זה שצריך להכריע, האם היא מוסרת לו או רק ממליצה לאשר או ממליצה לדחות או שהיא גם מפרטת את נימוקיה? זאת אומרת, איזה משקל היא נתנה לכל אחד מהשיקולים הרלוונטיים? 

ברוריה מנדלסון:


אני מקבלת את ההערה ואני חושבת שצריך להוסיף שתפרט את הנימוקים שלה ולא רק לדחות או לקבל. נוסיף את זה. 

אתי בנדלר:


ואז תהיה גם אפשרות לבקר את שיקול הדעת.

ברוריה מנדלסון:


שהוועדה המייעצת תמסור לשר את ההחלטה שהיא החלטה מנומקת. לא רק לדחות.

היו"ר כרמל שאמה:


ברור. מה, זה לא ברור עד עכשיו?

נתי ביאליסטוק כהן:


צריך להוסיף את זה לתקנות.

ברוריה מנדלסון:


אנחנו כמובן נוסיף את זה. 

אתי בנדלר:


יכולים להיות יחסים, אתה יודע, במשרדי הממשלה, זה לפעמים.

היו"ר כרמל שאמה:


הבנתי.

ברוריה מנדלסון:


המלצה מפורטת. 

היו"ר כרמל שאמה:


המלצה מנומקת.

ברוריה מנדלסון:


מנומקת. 

היו"ר כרמל שאמה:


ב- " 4(1) היחס שבין עלות מתן השירות למגיש הבקשה, באזור אליו הוגשה הבקשה, לבין התועלת במישרין או בעקיפין הצפויה לבעל הרישיון", מה זאת אומרת "היחס"? 

נתי ביאליסטוק כהן:


הכוונה היא, לצורך העניין, היחס שבין ההשקעות לבין ההכנסות שהוא מצפה.

אתי בנדלר:


אבל למה רק באותו אזור? 

נתי ביאליסטוק כהן:


כי זה רלוונטי רק לאזור מסוים.

אתי בנדלר:


אני לא בטוחה. נניח שיש לך אזור שהוא ממש דליל אוכלוסין, אז ברור שאם אתה לוקח.

היו"ר כרמל שאמה:


הדוגמה שהוא נתן היא הכי קיצונית. אמרת חוות בודדים. לפי מה שאתה אומר, לפי הסעיף הזה, אין סיכוי שלא יחריגו חוות בודדים.

נתי ביאליסטוק כהן:


לא, אני לא יודע. 

אתי בנדלר:


נכון, לכן זה צריך להיות ב"הצפויה לבעל הרישיון הוא נתן שירותיו", לא באותו אזור. 

עמי גילה:


אנחנו חשבנו שאכן צריך להסתכל על התועלות במישרין ובעקיפין, לא רק על התועלות הישירות מאותה נקודה. חוות בודדים אולי זה גם מקרה, באמת מקרה מאוד מאוד מאוד קיצוני. אבל אם מגיעים לאזור חדש, שאם לא פורסים אותו אז אין שם סניף, שכונה חדשה, אין שם סניף בנק, מחר מתחרה המפעיל על כל סניפים של בנק הפועלים בארץ. אם הוא לא ישים שם תשתית, הוא לא, מי שישים – יוכל להתחרות, מי שלא ישים – לא יוכל להתחרות. זה סוג של תועלת עקיפה. או אם מישהו בא ולא שם טלפוניה בשכונה מבודדת, לא שם בטלפוניה, בעולם של בנדלים, של שירותים, אז הוא לא יוכל להציע שם בנדלים מחר עם Yes או עם Hot או עם שירותים נוספים של טלפוניה. זה סוג התועלות העקיפות שחשבנו שכן צריכות לקחת בחשבון ולא בדיוק דווקא הכנסה מהשירות הספציפי שהיום מבקשים. יכול להיות שמחר באמצעות אותה תשתית יינתנו שירותים נוספים ותהיינה תועלות יותר רחבות. 

אתי בנדלר:


אתה צודק, אבל מדוע רק באותו אזור? אני שואלת אותך – קח למשל חוות בודדים בנגב. הנגב כך וכך, הוא אזור דליל אוכלוסין. חוות בודדים על אחת כמה וכמה. אז אם אתה אומר – קח את התועלות שצפויות לך מחיבור חוות בודדים בנגב לעומת כל התועלות שיש לך באותו אזור בנגב, זה לעולם לעולם זה לא יהיה רווחי, זה לא יהיה בר תועלת ואז השיקול הוא ברור. הוא נגד החיבור. 

עמי גילה:


זאת בדיוק הסיבה שזה לא השיקול היחיד כאן. 

אתי בנדלר:


בסדר, אבל אני עדיין לא מבינה למה צריכים לקחת את התועלת הצפויה לבעל הרישיון ממתן שירותיו באותו אזור ולא בכלל. הרי שירותים מסבסדים בסופו של דבר אחד את השני. 

נתי ביאליסטוק כהן:


אני מבין מה מבין אותך, שנייה רגע. הכוונה כנראה לא באותו אזור או לאותו מקום שהתבקשה הבקשה ויכול להיות נקודה, הוא לא בהכרח אזור. אנחנו ראינו לפנינו פריסה באזור מסוים, באזור רחב. שכונה או עיר או משהו כזה? לפעמים אנחנו צריכים לבדוק אחד מול אחד, לצורך העניין. 


אתי, הכוונה שלך לא לקחת את התועלת מכל הארץ, לצורך העניין, בשיקול של חיבור אחד. כי זה המשמעות של שירות אוניברסאלי.

אתי בנדלר:


למה לא? 

היו"ר כרמל שאמה:


אני אגיד לך מה הכוונה. אם הוט צריכה לקחת שיקול של הנחת תשתית לגבי חוות בודדים, או בזק צריכה לקחת את השיקול, אז היקף הכנסות של בזק מהשירותים בכלל הארצי, הרבה יותר גדולה מאשר של הוט, ופה יהיה אפשר פחות, נצטרך פחות גמישות כדי לתת להם פטור על השיקול הכלכלי, לעומת הוט או חברה אחרת שתבוא מחר ותהיה עדיין עם פלח קטן מאוד של חדירה בשוק, תצטרך יותר להתחשב בה. זו הכוונה. 

נתי ביאליסטוק כהן:


קודם כל, אני מסכים. אנחנו מדברים רק על מפעילים פנים ארציים, בעלי רישיונות כלליים שיש להם חובה של שירות אוניברסאלי. 

היו"ר כרמל שאמה:


ברור, ברור. 

אתי בנדלר:


נכון, אבל זה מאוד בעייתי כשאתה מדבר על באותו אזור.

נתי ביאליסטוק כהן:


אתי, הכלל הוא, שוב, אני חוזר ואומר, הכלל הוא שירות אוניברסאלי. המשמעות של שירות אוניברסאלי זה שבכל הארץ אתה נותן את אותו שירות באותו מחיר, וברור לך שהעלויות הן בחלק מהמקומות גבוהים יותר ובחלק מהמקומות זה. ברור. אנחנו מדברים באמת על נקודות קיצון, שבהם אתה דיברת על איזה שהיא דוגמה של חוות בודדים כזאת, ששם באמת יש איזה שהיא סטייה מכל נורמה של השקעה.


אגב, לא בכל חוות בודדים, אני לא יודע. במקרה, יכול להיות שמישהו יקים חוות בודדים בציר שקרוב למקום שבמקרה עוברת שם תשתית. אז אתה לא יכול לבוא ולתת את הנקודה לדבר הזה. לכן אנחנו באים ואומרים – תסתכל על השירות שמבוקש, תסתכל האם באותו אזור שאתה פורש את התשתית, באותו אזור, אתה מקבל איזו שהיא תמורה בחזרה ושתבדוק הוועדה. 

היו"ר כרמל שאמה:


אם מדינה חשבה שחשוב שיהיו חוות בודדים, ושלחה את האנשים על-פי דין ובמחשבה מראש.

נתי ביאליסטוק כהן:


בגלל זה אזור ולא מקום ספציפי. מקום ספציפי, מאותה חוות בודדים כנראה שבחיים היחס לא יהיה כזה.

היו"ר כרמל שאמה:


ומה זה אזור של חוות בודדים? עוד כמה חוות בודדים?

נתי ביאליסטוק כהן:


יכול להיות.

היו"ר כרמל שאמה:


אז זה לא עושה את המצב טוב יותר.

נתי ביאליסטוק כהן:


לא, אזור רחב יותר. בגלל זה מדובר על אזור.

היו"ר כרמל שאמה:


לא, אני אומר שאם הנחה של קו תשתית למבקש מסוים הוא 100,000 ש"ח, אז ה- 100,000 ש"ח לא הרי 100,000 ש"ח לבזק מאשר למפעיל שהוא הרבה יותר קטן. 

נתי ביאליסטוק כהן:


אין לנו מפעילים קטנים בהקשר הזה. מדובר פה על תשתיות, תשתיות זה רק בזק או הוט ובעתיד חברת החשמל. 

היו"ר כרמל שאמה:


גם הוט היא הרבה יותר קטנה מבזק.

מיכל פליישר:

בוודאי. אנחנו מרשים לעצמנו לקרוא לעצמנו מפעיל קטן. 

היו"ר כרמל שאמה:


מה הפרופורציות ביניהם אחד לשלוש? 

מיכל פליישר:

בדו"חות הכספיים? 

נתי ביאליסטוק כהן:


תסתכל על פריסת התשתית, אמרו לך זה 92% לעומת 99%, זה היחס. 

היו"ר כרמל שאמה:


לא, זה פחות משנה לי. משנה לי מנקודת אפס והלאה. 

נתי ביאליסטוק כהן:


היחס הוא בהשקעות. 

היו"ר כרמל שאמה:


לא לא. כל השקעה עכשיו אתה מודד אותה פרטנית. 

נתי ביאליסטוק כהן:


נכון.

היו"ר כרמל שאמה:


אם עכשיו משה ישעיהו ביקש להתחבר, עושים עלות, הרי הכל פה כסף, אין פה אידיאולוגיה. כמה עולה לחבר אותו, עכשיו את זה אתה לוקח, כמה זה משקל על הסך הכנסות החברה מאותו שירות, ואתה אומר – עוד נקודה לאיזון. 

נתי ביאליסטוק כהן:


לא, מה שנאמר פה אחר.

היו"ר כרמל שאמה:


אז הפרמטר הזה אצל בזק תמיד יהיה פי ארבעה או פי חמישה.

נתי ביאליסטוק כהן:


לא לא, מה שנאמר פה בתקנות זה לא זה. 

היו"ר כרמל שאמה:


אז מה? 

נתי ביאליסטוק כהן:


מה שנאמר פה זה אם עולה לו X לחבר את מוישה, מה הסיכוי שלו לקבל כתוצאה מהחיבור הזה.

היו"ר כרמל שאמה:


בחיים אין סיכוי. בחיים אין סיכוי.

נתי ביאליסטוק כהן:


לכן דובר על יחס. 

היו"ר כרמל שאמה:


הרי אם היה לו חיבור רווחי, הוא לא היה מוותר עליו. 

נתי ביאליסטוק כהן:


נכון, מדובר על יחס. לכן מדובר על יחס.

איילת כהן מעגן:


אם היה השיקול הזה, אז אין בכלל פנייה לפטור. 

קריאה:


לא מדובר על חוסר כדאיות, בטקסט שאני אומרת עליו חוסר כדאיות קיצונית. 

היו"ר כרמל שאמה:


כל הבקשות שיוגשו לך, יעמדו בפרמטר של אחד.

נתי ביאליסטוק כהן:


אני לא יודע. אין פה פרמטר, הוועדה תחליט. 

קריאה:


לא, יכולות להיות גם מניעות משפטיות או הנדסיות. 

נתי ביאליסטוק כהן:


הוועדה תחליט. 

היו"ר כרמל שאמה:


אתה אומר שיקולים אלה, שיקולים אלה. 

נתי ביאליסטוק כהן:


זה אחד מהשיקולים. למול זה, למשל, שיקול מאזן זה טובת הציבור. 

קריאה:


אם אני אסביר רגע, השיקול של חוסר הכדאיות הוזן פה על-ידי זה שהם יכולים לשקול שיקולים עקיפים. 

היו"ר כרמל שאמה:


יש כאן סט של שיקולים. 

נתי ביאליסטוק כהן:


חלקם, לכאורה, באים לקראת המפעיל, חלקם לקראת הציבור, לצורך העניין, ותאזן בכל מקום ומקום. אני לא יודע, יכול להיות שהוועדה תחליט איזה שהוא סרגל קבוע, ויכול להיות שתחליט לקבוע כל פעם ופעם את הדבר הזה בצורה עניינית. אגב, אני אומר שוב, אם במקרה הסעיף המרכזי של הוט מירושלים לאילת עובר ליד מקום שתוקם בו חוות בודדים, העלות והיחסים יהיו X, ואם חוות הבודדים הזאת מרוחקת יותר, אז העלות תהיה שני X או ארבעה X או 15 X, הוועדה תחליט באיזה שהוא שלב היא מאזנת בין טובת הציבור.

היו"ר כרמל שאמה:


אז למה אתה לא אומר יחס שצריך רק יחס בלתי סביר או יחס קיצוני שבין עלות?

נתי ביאליסטוק כהן:


שוב, מכיוון שאם אני אגיד כזה דבר, אז אנחנו נכנסים לפרשנות שעלולה להוציא את הרוב. 

איילת כהן מעגן:


זה מאוד בעייתי, מה זה בלתי סביר? 

אתי בנדלר:


אני אתן לך דוגמה אחרת. אנחנו נתפשנו לחוות הבודדים. יש שכונות חרדיות, שאין כניסה שם להוט, אנחנו יודעים את זה, כי לא רואים שם את הכבלים. אבל יש כאלה שמעוניינים בטלפוניה של הוט. אין, לא צפויה להם באותו אזור הכנסות רבות, תועלות רבות מהחיבור הזה. השאלה היא האם זה, על פניו, יגרום לכך שהשיקול הזה ינצח מבחינת החברה. 

נתי ביאליסטוק כהן:


לעומת זאת, יש את יתר השיקולים של טובת הציבור. אם טובת הציבור מחייבת, למרות שלא יהיה החזר סביר של ההשקעה להיכנס לשם, אז הוועדה לא תיתן את זה. שוב, אני אומר, אני לא יודע להגיד לכם מה זה, מה היחס הנכון, האם היחס הנכון הוא אחד לארבע או אחד ל- 18. אני ממש לא יודע. הוועדה תצטרך להחליט ותצטרך לבדוק את זה לגופו של עניין. 

רונן רגב כביר:


אם אפשר לנושא, אני חושב שלא ניתן לשלול מהוועדה את ההתייחסות לשיקולי העלות תועלת, כי כל הדיונים שיגיעו לשם, זה המוטיב המרכזי שלהם, אי-אפשר להשאיר את הוועדה בעיוורון, זה שיקול שיהיה, אי-אפשר למנוע את זה. אני חושב שהבעיה המהותית היא בכך שלא נקבע פה מדרג של חשיבות השיקולים ולא נקבעה שום הוראה שמצריכה לשים את השיקול הציבורי מעל השיקול של עלות תועלת ולנמק כיצד במקרים המאוד מאוד יוצאים מן הכלל, למרות השיקול הציבורי העדיף, החליטו בכל-זאת לקבל את השיקול.

היו"ר כרמל שאמה:


אבל זה חזק את השיקול הציבורי בנציגי הציבור. 

אתי בנדלר:


והדרישה שההמלצה תהיה מנומקת. 

רונן רגב כביר:


אז מה שאני אומר זה שבמסגרת ההנמקה, הם צריכים להציג מדוע במקרים היוצאים מן הכלל האלה, הם העדיפו את שיקולי העלות תועלת, כי לא יגיע אף מקרה שאין בו נחיתות עלות תועלת לוועדה. מה שיש נחיתות עלות תועלת, לא יגיע לשם פשוט והם יצטרכו לנמק מדוע פה הם מצאו לנכון להציג יוצא מן הכלל ולפרסם את זה לציבור, זאת אומרת להציג את ההנמקה הזאת לציבור. 

איילת כהן מעגן:


יש ספקטרום מאוד רחב של עלות תועלת. זה מאוד פשטני להגיד את זה כך.  בתוך הסעיף הזה. 

נתי ביאליסטוק כהן:


גם בתוך הסעיף הזה יש. 

איילת כהן מעגן:


יש מספיק מרחב. 

היו"ר כרמל שאמה:


מה זה מקרים בודדים לשנה? הרי אתה לא מוכן להתחייב לכמות המקרים. 

נתי ביאליסטוק כהן:


אני לא מוכן להתחייב.

היו"ר כרמל שאמה:


אז אל תגיד בודדים בשנה.

נתי ביאליסטוק כהן:


אמרתי שאין. זה הם אמרו. 

קריאה:


חוות בודדים. 

שרון פליישר:


אנחנו כן, אבל ההקלות האלה הן לא רק לנו, להזכירך. 

נתי ביאליסטוק כהן:


כן, אבל אני מבין שאתם מדברים איפה שכואב לכם. 

אתי בנדלר:


באותו אזור ובכל הארץ. 

שרון פליישר:


לטובת הציבור. למרות שנראה לכם שאתם אלה שדואגים לטובת הציבור, לפעמים אנחנו לא פחות. 

היו"ר כרמל שאמה:


אנחנו משנים. אנחנו מוסיפים לסעיף 1 – "באותו אזור ובכלל הארץ", כלומר שיקול נוסף. באותו אזור, כמו שביקשתם, ובכלל הארץ. שיעמדו זה לצד זה. 


על 2. על 4(2) אין ויכוח, נכון? :קיומה של מניעה הנדסית"

אתי בנדלר:


זה שיקול. אבל אם יש באמת מניעה הנדסית, הרי לא יחייבו אותם כי אי-אפשר, יש מניעה. 

היו"ר כרמל שאמה:


דרך אגב, הסדר של הסעיפים מראה על החשיבות או לא? 

אתי בנדלר:


אני התלבטתי ביני לביני אם לא להעביר את פסקה 1.

היו"ר כרמל שאמה:


את ביטחון המדינה.

אתי בנדלר:


את פסקה 1 שהיא תהיה הפסקה האחרונה אולי.

היו"ר כרמל שאמה:


אני הייתי מעביר אותה.

ברוריה מנדלסון:


ביטחון המדינה אחרון?

היו"ר כרמל שאמה:


לא. ביטחון המדינה ומניעה הנדסית אלו שיקולים באמת כבדי משקל. כי אם יש מניעה הנדסית ואם זה ביטחון המדינה. 

אתי בנדלר:


וגם שיקולים שהם לטובת הציבור, ותחרות בתחום הבזק. 

שרון פליישר:


המשרד הסביר בדיון הקודם לפחות שאין משמעות למיקום. 

אתי בנדלר:


אני מסכימה אתכם שאין משמעות למיקום, ובכל-זאת, לא הייתי שמה כשיקול ראשון במעלה את השיקול שלדעתי הוא צריך להיות האחרון במעלה. 

היו"ר כרמל שאמה:


נכון, היחס. היחס יהיה בסוף. אתם תעשו את זה כבר בניסוח. הבנתם את הכוונה. 

אתי בנדלר:


מבחינתי, אתם יכולים את כל השיקולים להזיז.

היו"ר כרמל שאמה:


4(3) יש הערות לגבי ביטחון המדינה? אין הערות לגבי ביטחון המדינה. 4(4), שמענו הערה של בזק. יש עוד הערות לגבי 4(4)? יש אפשרות ש- 4(4), שקיום של חלופה יהיה שיקול רק לפטור זמני, נניח? דוגמה, אני מוכן לתת פטור לארבע שנים או לחמש שנים. 

אתי בנדלר:


זה אחת ההמלצות שהם צריכים לתת. הם יכולים, למשל, לתת המלצה שזה יהיה פטור קבוע והשר יחליט לדחות את ההמלצה ולהגיד זמני.

היו"ר כרמל שאמה:


שהשיקול שקבוע ל- 4 יהיה רלוונטי רק לגבי פטור זמני. 

מיכל פליישר:

אני אגב רוצה לציין איך אני רואה את הנוסח של התקנה הזו שלכן היא גם נראית לי, של התת-סעיף הזה, שנראה לי מאוד רלוונטי. אני יכולה להבין שכששמים את כל הדברים על המשקל, אז גם אם אני באה עם איזה שהוא טיעון כלכלי שיכול להיות שהיה עובד במקום שיש חלופה, אז יכול להיות שהוא לא יעבוד אם אין חלופה וכבר היו דברים מעולם. אז אני, ככה, היה לפחות מקום אחד בארץ במהלך השנה הזו שקיבלנו פנייה וברגע שהבנו שבזק לא מחוברת שם, עשינו את המאמץ וחיברנו, כך שזה חשוב ביותר. 

שרון פליישר:


אז אפשר להוסיף פה במקרה של בנייה חדשה. במקרה של בנייה חדשה, כשעוד אין שם בכלל, שהסעיף 4(4) יחול רק במקרה ואין בכלל. 

קריאה:


ואם קיימת, זה לא יחול? מה ההבדל?

מיכל פליישר:

לא בנייה חדשה, כפר חוואלד, זה יישוב קיים. 

שרון פליישר:


זה מה שאני אומרת, לא בנייה חדשה, רק במקום שאין אף אחד. 

היו"ר כרמל שאמה:


כשאין אף אחד, אז אין תשתית זמינה. 

מיכל פליישר:

אני מבינה את הסעיף הפול. את הסעיף כמקשה עלי איפה שאין. אני מבינה את הסעיף כהפוך, זה מה שהתכוונתי לנסות להסביר, זה מה שאני שומעת. שאיפה שאין חלופה.

היו"ר כרמל שאמה:


לא, לא. קיומה באזור הנוגע לבקשה של חלופה זמינה לשירות שלגביו הוגשה הבקשה, זה אומר – אם יש חלופה, אז יש חלופה, אז לא צריך להתאמץ. 

מיכל פליישר:

אם זה היה ככה, זה היה פטור אוטומאטי. 

ברוריה מנדלסון:


אין הרבה מדינות בעולם שיש חובת שירות אוניברסאלית על שני מפעילים. אז אנחנו אומרים פה, במקרי קיצון, אם תמצא הוועדה שמדובר באמת במקרה מאוד קיצוני וכבר יש חלופה, אולי זה מצדיק, זה ברור שזה לא יעמוד בפני, אוטומאטית, כל מקום שכבר אחד המפעילים נותן שירות. 

היו"ר כרמל שאמה:


ובמקום שאין חלופה. 

ברוריה מנדלסון:


לא הפניות, מקרי הפטור. פניות יכולות להיות גם משכונות שלמות. 

נתי ביאליסטוק כהן:


כשאין חלופה – זה ברור. 

איילת כהן מעגן:


אני רוצה להבין מה זאת חלופה, סליחה. אזור זה משהו מאוד רחב. יכול להיות שאני מגיעה ליישוב בדואי בנגב והחווה מרוחקת שלושה קילומטר, מה שעושה לי עלות של 350,000 שקל. הלקוח רצה את הוט, הוט אומרת – יש חלופה באזור, בזק, בואי תני לו שירות. 

ברוריה מנדלסון:


למי היא אומרת?

איילת כהן מעגן:


ואני עכשיו צריכה להוציא את ה- 350,000 שקל. 

ברוריה מנדלסון:


הוועדה מחליטה, מה זה הוט אומרת? 

שרון פליישר:


ברוריה, את לא הבנת. הכוונה היא שאסור שתהיה פה המילה אזור, אלא צריך להיות קיומה של חלופה במקום המבוקש. לא באזור. כי אם יגידו – אני נמצאת באזור, אז בגלל שאני קרובה לאזור.

היו"ר כרמל שאמה:


כן, המילה אזור פה מיותרת. 

שרון פליישר:


ה-"אזור" פה בכלל מיותר. 

היו"ר כרמל שאמה:


והפטור הזה, השיקול הזה, אני באמת הייתי רוצה שהוא יהיה רק לגבי פטור זמני. 

אתי בנדלר:


אבל אדוני היושב-ראש, לגבי הפטור הזמני, אני מבקשת שתשקול את מה שנאמר כאן. כל אחד מהשיקולים יכול להוות סיבה לפטור זמני. כי גם שיקולים שהם מסיבות הנדסיות זה יכול להיות זמני, שיקולי ביטחון יכולים להיות מאוד זמניים. 

היו"ר כרמל שאמה:


לא, אם אני בא ומנמק שיש מניעה הנדסית ובגלל זה אני לא נותן למישהו, ברגע שתהיה אפשרות הנדסית, אפשר להגיש את הבקשה מחדש. כבר יש טיעון חדש. ביטחון המדינה – אותו דבר. ברגע שזה חלופה, ברגע שיש בזק במקום מסוים והוט יישנו תמיד על המקרה הזה, אז אתה לא מאלץ אותם אף פעם ממש להתאמץ. פה אני אומר – תן לה פטור לחמש שנים, לדוגמה. 

קריאה:


חמש שנים זה כמו נצח. 

היו"ר כרמל שאמה:


לא, למה נצח? 

קריאה:


כי מישהו צריך להגיע אליו. 

קריאה:


כל השיקולים פה הם אפשרות לתת רק דחייה ולא פטור מלא ואני לא חושבת שאתה יכול לשים את הפוקוס דווקא פה. 

היו"ר כרמל שאמה:


ברגע שיש חלופה של בזק, יש חלופה של בזק לנצח. ברגע שיש מניעה הנדסית, היא לא בהכרח לנצח. 

נתי ביאליסטוק כהן:


קודם כל, לא בהכרח. כי אתה יודע, יש חלופה של בזק היום בנחושת, מחר היא רוצה ב- NGN ואתה רוצה לקבל שירותי אינטרנט ברמה של 30, 40, 50 מגה והיא לא נותנת, בזק, אז זה לא חלופה כי זה יעלה לה בדיוק כמו להוט, לפרוש את זה, לצורך העניין. 

היו"ר כרמל שאמה:


בסדר. 

מיכל פליישר:

כב' היושב-ראש, יש פה אבסורד קצת, ככה, אני מנסה לרדת לסוף דעתך, אבל הרי אם בכל-זאת אנחנו מדברים על זה שיש פה איזה שהוא מכלול שנניח בגינו תוגש בקשה שהפוקוס שלה הוא בכל-זאת כלכלי, נניח כלכלי דרמטי, והוועדה החליטה שמוצדק, היא גם ראתה לנגד עיניה שבזק שם. פטור, לכן באמת אני מסכימה עם אנשי המשרד. אגב, היא יכולה לראות את כל המכלול הזה, ולהחליט כך: אחד –  לפטור, שתיים – לא לפטור, שלוש – לפטור בתנאים, ארבע – לפטור באופן זמני. אבל אם נאמר שבגלל שבמכלול הזה, אחרי שהבאתי טיעון כלכלי וראו שיש חלופה של בזק, אז דווקא בגלל החלופה של בזק זה נהיה זמני או לא זמני, יש פה ככה איזה כשל לוגי.

היו"ר כרמל שאמה:


לא הבנתי. למה כשל לוגי? 

מיכל פליישר:

כי הרי, יש אפשרות, יש אפשרות לפטור.

היו"ר כרמל שאמה:


אם אני נותן לך משיקול זה שיש שם חלופה של בזק.

מיכל פליישר:

לא, לא רק. אף פעם, לדעתי, לא רק. 

קריאה:


זה מצטרף לעוד שיקולים. זה יצטרף. 

מיכל פליישר:

צר לי להגיד, אבל לא רק. אני לא רואה איך ייתנו לי, רק מהסיבה שיש שם.

היו"ר כרמל שאמה:


לא אמרתי רק. אני לא אמרתי רק. אמרתי ברגע שאנחנו נשענים גם על הטיעון הזה, אני חושב שאם זה יהיה זמני, זה יותר מאוזן. 

מיכל פליישר:

אולי צריך לנסח את זה. 

שרון פליישר:


באופן עקרוני, הרי המדיניות של משרד התקשורת היא שיהיה לכל אזרח במדינת ישראל תחרות לפחות משני מפעילים, נכון? זה המדיניות של המשרד.

היו"ר כרמל שאמה:


כי אני לא מסתכל פה, תקשיבי, אני לא מסתכל פה רק על האינטרס של בזק. 

קריאה:


במקרי קיצון, שרון, נחזור על זה. באמת, אנחנו לא משנים את המדיניות. 

היו"ר כרמל שאמה:


אולי את חוסר השוויוניות. אני מסתכל פה על הלקוח. אני לא רוצה שהלקוח יישאר עם בזק כל החיים. אני רוצה שיהיה תמריץ להוט לבוא עם השנים ולחבר גם את הנקודות האלה. כי בהתחלה, נניח, פונה אליכם רק אדם אחד, עם הזמן, יהיו שם עוד אנשים שכנראה יירצו להתחבר, יהיה לכם יותר מניע, יהיה לכם יותר כדאי וגם כל בקשה שהיא בעוד חמש שנים, היום היא עולה הרבה פחות. שים קרן לזה היום, תמיד תוכלו בעוד כמה שנים, יותר זול לחבר. 

עמי גילה:


אבל משיקולי התחרות רק שים לנגד עיניך שהתעריף בעצם של בזק הוא התעריף אחיד לכל המדינה. זאת אומרת, אם היא מורידה בתל-אביב, היא צריכה להוריד בכל מקום. 

היו"ר כרמל שאמה:


סליחה? 
עמי גילה:


אם בזק מורידה את התעריף בתל-אביב משיקולי תחרות שהוט נמצאת בתל-אביב ועוד אמרו שישה-שבעה מפעילים אחרים נמצאים בתל-אביב, היא את התעריף המופחת שהיא מציעה, מורידה, מציעה אותו גם בתל-אביב וגם בנגב.

היו"ר כרמל שאמה:


נכון, זה ברור.

שרון פליישר:


נכון, וגם התעריפים של בזק מפוקחים והם יותר יקרים מהתעריפים של הוט והלקוח הזה, אתה מאלץ אותו לקבל רק את התעריפים האלו.

היו"ר כרמל שאמה:


סליחה, כשאני חברה ואני נותן שירות ללקוח שאני יודע שאין לו ברירות אחרות, זה שירות אחד. בהגדרה, אין מה לעשות. אני יותר אתאמץ לתת למי שיש לו ברירות, שירות יותר טוב, הצעות יותר טובות. ולכן, ברגע שאני מגיע לשיקול הזה ואני מערב אותו, אני אומר – ביטחון המדינה זה שיקול חזק וייחודי, מניעה הנדסית גם. אם תבוא הוט או מפעיל בזק, יגיד – תשמע, אין, אנחנו מאוד רוצים לעשות, מוכנים גם לשים כסף, אבל יש בעיה, יש באמת מניעה הנדסית לעשות זאת. 

ברוריה מנדלסון:


זה גם דברים שמשתנים עם הזמן. היום יכולה להיות מניעה הנדסית, בעוד כמה שנים – לא. 

היו"ר כרמל שאמה:


בסדר.

ברוריה מנדלסון:


אז בעצם, אתה אומר – כל החלטה של שר הוא יצטרך לבדוק אותה אחרי חמש שנים עוד פעם?

היו"ר כרמל שאמה:


לא. לא. המניעה ההנדסית, אני אומר, היא לצמיתות. ברגע שמישהו ראה, המשרד או המבקש, שהשתנו, או יצאה טכנולוגיה חדשה, קרו דברים, יוכל לחדש את הבקשה, כי להגיד הטיעון שאז נטען הוא כבר לא תקף היום. אבל לגבי חלופה של בזק, ברגע שיש חלופה, היא תמיד תהיה קיימת, היא רק חלופה פחות טובה, לא שבזק חברה פחות טובה, אלא כי זה חוסר ברירה וזה מהזווית של הצרכנים, אני רוצה למנוע. 

מיכל פליישר:

אני רק לא רוצה שישתמע, אני לא חושבת שבכלל אנחנו פה באיזה שהוא עניין של מחלוקת, אני רק פשוט לא רוצה שישתמע שבכל מקום שיש חלופה של בזק, נניח באנו עם טיעון כבד משקל, כמו שאמרתי קודם. נניח ניקח דווקא את המניעה ההנדסית, שהגשתי בקשה בגין מניעה הנדסית וגם יש שם בזק. אז ייתנו את הפטור, אבל הוא יהיה פטור, נניח, לצמיתות. אתה אומר, אם זה השיקול היחידי. 

היו"ר כרמל שאמה:


לא, אם יש מניעה הנדסית שעומדת בפני עצמה, את לא צריכה בכלל להגיע לשיקול של חלופה של בזק. מניעה, זה אומר שאי-אפשר, מבקשים ממך משהו שאי-אפשר.

מיכל פליישר:

אז אני חושבת שיש פה פיקשוש, כי הרעיון הוא לקחת את כל השיקולים ביחד. 

ברוריה מנדלסון:


השיקולים זה לשקול את כל השיקולים. 

היו"ר כרמל שאמה:


לא, קושי הנדסי נכנס ליחס בין עלות לבין זה, את לא צריכה להציג אותו, כי השורה התחתונה שלו זה הקושי עלות. מניעה הנדסית זה אומר גם אם אני אעמוד על הראש ובזק מחר תשעבד את כל הנכסים שלה ותיקח הלוואות, היא לא יכולה לפתור את הבעיה, זה מניעה. מניעה זה מניעה. קושי זה משהו אחר. 

ברוריה מנדלסון:


אולי כדאי לעשות משהו כמו שאמרה היועצת המשפטית.

רונן רגב כביר:


אפשר להציע הצעה בעניין הזה? 

היו"ר כרמל שאמה:


כן.

רונן רגב כביר:


אני חושב שהדברים שאמר עמי, צריך להתייחס אליהם בראייה רחבה של האינטרס הצרכני. האינטרס של בזק בתוך הסיפור הזה, זה להפחית את האיום התחרותי. כפי שעמי אמר, בזק מחויבת לתעריף אוניברסאלי, והיא מחויבת לנספח שירות פחות או יותר אוניברסאלי, פה אתה בהחלט צודק שזה כבר הרבה יותר פתוח לפרשנויות. אבל ככל שהנטל עלויות לצורך העניין, על הוט ועל שחקנים אוניברסאליים אחרים יהיה גבוה יותר, האיום התחרותי על בזק באותו שלב שבו יותר לה להוריד מחירים, יפחת. שגם זה סוג של שיקול.

היו"ר כרמל שאמה:


יש פה, התחרות בתחום הבזק, זה סעיף בפני עצמו.

רונן רגב כביר:


אז מה שאני הייתי מציע בעניין הזה, שאת השיקול הרביעי יותר לשקול רק בכפוף להתייעצות עם הרשות להגבלים עסקיים.

היו"ר כרמל שאמה:


לא לא לא. מסובך מדי. 

נתי ביאליסטוק כהן:


אדוני, תראה, הבעיה עם קיומה של חלופה זמינה זה שלהבדיל מכל השיקולים האחרים שנטענים כאן, ברור לך לאיזה כיוון זה עובד, הנושא של חלופה זמינה הוא מין כזה דבר שהוא עובד לשני הכיוונים. לפעמים הוא יקל על חברה מסוימת, לפעמים הוא מקשה על חברה מסוימת. כי היא עדיין תצטרך לשאת בעלויות מאוד מאוד גבוהות, כי אין חלופה זמינה. זאת אומרת, היא תיענש כי אף אחד אחר לא עשה שם את זה לפניה, אז היא תיענש. אם היא תקבל על זה פטור, מכיוון שכבר עשו את זה לפניה, אז אולי היא לא צריכה להיכנס לזה. 

קריאה:


זה לא עונש להישאר מפעיל יחידי באזור.

נתי ביאליסטוק כהן:


סליחה, סליחה. לכן אני אומר, הבעיה עם הסעיף הזה, שהוא יכול, אתה יודע, לעבוד לשני הכיוונים ולכן קשה לך לשים אותו במשבצת הנכונה. אני חושב שהוא סעיף מאזן מכיוון שיש לך שם הרבה שיקולים בעד, הרבה שיקולים שהם, ברור לך שהם הולכים בעד המפעיל והרבה שיקולים, יש כאן כאלה שהולכים נגד המפעיל, לצורך העניין. 

היו"ר כרמל שאמה:


אבל קיומה של חלופה פוטר אותי מהכל. אם אני יכול לשקול.

קריאה:


אולי נבהיר שזה לא תנאי שעומד בפני עצמו, כבוד היושב-ראש? 

היו"ר כרמל שאמה:


לא, התחרות בתחום הבזק. 

קריאה:


כבוד היושב-ראש, אולי נבהיר שזה לא שיקול שעומד בפני עצמו, אם אני יורדת לסוף דעתך. 

נתי ביאליסטוק כהן:


במידה ויש חלופה, אז יהיה מקום אולי, מסוים, לפטור. במידה ואין חלופה אז אתה רואה, זה מקשה, זה מצר את צעדי הוועדה, לצורך העניין. 

היו"ר כרמל שאמה:


אז תכתוב את זה. 

נתי ביאליסטוק כהן:


במידה ויש חלופה, אז תבדוק. אז תכניס את זה ביחד עם כל זה. למשל, תחרות, תחייב כן מפעיל נוסף שם, למרות שיש חלופה.

היו"ר כרמל שאמה:


לא, הרי אם יש לך בעיה של ביטחון המדינה, גם כשיש חלופה אתה לא תיתן אישור. 

נתי ביאליסטוק כהן:


נכון. אם יש לי בעיה של ביטחון המדינה שמחייבת מפעיל שיהיה שם מפעיל, אז הוא יהיה שם. 

היו"ר כרמל שאמה:


היית צריך לכתוב את זה, אם כך, הפוך. ב- 4(4).

נתי ביאליסטוק כהן:


לא, זה השיקולים. חלקם עובדים לכאן, חלקם עובדים לכאן. 

היו"ר כרמל שאמה:


שבהיעדר חלופה לא יינתן פטור. 

נתי ביאליסטוק כהן:


ואז בהיות חלופה, יינתן פטור? 

היו"ר כרמל שאמה:


לא. 

נתי ביאליסטוק כהן:


בגלל זה, אתה מבין? בגלל זה. 

היו"ר כרמל שאמה:


אבל זה מה שאתה כתבת פה.

נתי ביאליסטוק כהן:


לא. שהוא צריך לקחת בחשבון קיומה של חלופה. יש – תשקול את זה, אין – תשקול את זה גם, וכל פעם זה יעבוד לכיוון אחר. ואני אומר שוב פעם – אל תוריד מהשולחן. 

ברוריה מנדלסון:


לגבי כל העבר אמר פה עמי גם אני אחזור על זה, תעריפי הבזק בעבר חישבו את זה שכבר בזק נמצאת. עד 2002, כן. 

איילת כהן מעגן:


כל תשתית שהיא מ- 2002. 

נתי ביאליסטוק כהן:


בזק מוכנה להוריד את התעריפים שלה עכשיו? 

שרון פליישר:


ברור. 

נתי ביאליסטוק כהן:


בבקשה. הנה, אתה רואה? 

שרון פליישר:


בטח שאנחנו מוכנים. מי לא נותן לנו להוריד תעריפים? משרד התקשורת. 

היו"ר כרמל שאמה:


יש לכם התנגדות שהתקנות האלה, הוועדה, יהיו הוראת שעה? כדי שנוכל, תהיה לנו בקרה?

ברוריה מנדלסון:


כל התקנות?

היו"ר כרמל שאמה:


כל המבנה הזה, ניפגש בעוד, אני לא יודע אם אנחנו נהיה פה, אבל בטח אתי ולאה. אני מדבר על טווח של שלוש שנים. הוראת שעה לשלוש שנים. אני הייתי רוצה שנתיים, אבל אפשר גם שלוש. 

קריאה:


זה קצת קצר, שנתיים, כי עד שהוועדה תקום. 

היו"ר כרמל שאמה:


בסדר, שלוש שנים. זאת אומרת בעוד שלוש שנים, אנחנו נבוא ונקבל דיווח, הוועדה תבחן את זה, תראה אם באמת היתה לכם יד קלה על ההדק של הפטורים וכל הפטורים מותנים בזה שהוועדה קיימת. כמובן, אנחנו נוסיף סעיף. ולכן, זה יהיה תמיד כאיזה שוט מעל חברי הוועדה, מין גורם מאזן, שההחלטות שלהם יום אחד ייבחנו כסל, כדי לראות האם היה פה משהו גורף, ואז אני לא צריך להתחדד אתכם על כל מיני דברים. אין לי בעיה שתאשרו את זה ככה, ואתם, דרככם, על-פי דרככם תישפטו בבוא העת, על-ידי נבחרי הציבור פה. מה איכפת לכם? מה אתם מפסידים? 

נתי ביאליסטוק כהן:


צריך לחשוב על זה, אתה יודע, לא חשבתי. זה רעיון מעניין. 

היו"ר כרמל שאמה:


יכול להיות שאז אני אבוא ואתחנן, בתור שר התקשורת, ליושב-ראש הוועדה, שהוועדה עובדת טוב ומי בכלל העלה את הבחינה הזאת. 

קריאה:


שר התקשורת. 

קריאה:


נמשיך הלאה ונחזור. ניתן תשובה עוד כמה דקות, אנחנו צריכים קצת לחשוב על זה. 

היו"ר כרמל שאמה:


תראו, יכול להיות שהוועדה הזו באמת תקבל החלטות שהן יהיו בסדר ולא יעוררו, ויהיו מאוזנות ויהיו באמת והן ימצאו את שביל הזהב לעבור ולאזן בין כל האינטרסים. אבל יכול להיות שאחרי שנתיים-שלוש תקום פה צעקה, הצטברות של דברים של תלונות, לנבחרי הציבור השונים, מכל מיני כיוונים. יכול להיות שאיזה שר ייקח את זה לכיוון, ממניעים כאלו ואחרים, אינני יודע איזה, באופן קיצוני אולי, ואז תמיד יהיה ביטול הוועדה, אי-אישור המשך קיומה של הוועדה יבטל את כל הפטורים האלה. 

קריאה:


אנחנו נוכל לכמה דקות להתייעץ פה עם המנכ"לים? כי אנחנו בסך-הכל מייצגים את המשרד, אבל אנחנו, החלטה כזאת אנחנו כן צריכים להעביר הלאה. 

נתי ביאליסטוק כהן:


אני צריך להתייעץ גם עם לשכת השר, עם המנכ"ל, בעניין הזה. 

קריאה:


אדוני יכול לאשר את התקנות כמו שאדוני מציע והשר לא יחתום עליהם ויבוא עם בקשה אחרת. 

היו"ר כרמל שאמה:


אני חושב שזה פותר לנו לשבור את הראש אם להוציא פה איזה סעיף או לא להוציא סעיף. אני נותן לכם לעבוד איך שאתם רוצים. 

נתי ביאליסטוק כהן:


הרעיון מעניין ואפילו מוצא חן בעיני, אבל החשש העיקרי שלי בעניין הזה, זה מה יקרה. 

היו"ר כרמל שאמה:


אני אגיד לך מה יקרה באותם שלוש שנים. אם הוועדה הזו תעבוד עם כל הרגישות, כי זה נושא רגיש, אם הוועדה תעבוד עם שיא רגישות, ככה צריך, שיא רגישות בנושא הזה, אז בעוד שלוש שנים זה יעבור בחמש דקות. כי יבינו אנשים שבאמת הלכו רק איפה שלא היתה ברירה ולא יהיה עניין. 

קריאה:


ובמקרים בודדים.

היו"ר כרמל שאמה:


בדיוק, ולא יהיה פה סיטונאות ופתחנו מפעל. כי אם היית מוכן להגביל את זה לעשרים בקשות בשנה, אז אני יודע, סתם אני נותן לך דוגמה. 

נתי ביאליסטוק כהן:


אני מבין את מה שאתה אומר. 

היו"ר כרמל שאמה:


אי-אפשר פה רק לייצר רכב רק עם דוושת בנזין, צריך פה גם איזה מעצור. 

נתי ביאליסטוק כהן:


מה יקרה אם בעוד שלוש שנים לא תאושרנה תקנות מסיבה זו או אחרת. 

היו"ר כרמל שאמה:


אין סיבה. 

נתי ביאליסטוק כהן:


נחזור למצב שבו אנחנו נמצאים היום, זה נורא ואיום. 

קריאה:


נעשה את כל הדיון הזה עוד פעם?

היו"ר כרמל שאמה:


לא, אתם באים. אני מניח שמה שיידרש בעוד שלוש שנים, ישב פה יושב-ראש ועדה ויגיד – OK, תראו לי את כמות הבקשות שאישרתם. אם הוא לא קיבל תלונות, אז בכלל לא יהיה לו עניין. 

לאה ורון:


התשובה היא כן, אתם שוב תצטרכו להגיש בקשה. ושוב הוועדה תתכנס ותדון בתקנות והכל למען לא יהיו מצבים שידה של הוועדה קלה על ההדק. 

נתי ביאליסטוק כהן:


אדוני, הרי זה מה שאתה רוצה? אני מבין, הרי זו הבקשה.  

היו"ר כרמל שאמה:


לא נדון סעיף-סעיף. יבואו אחרי זה, יבחנו. אתה בהוראת שעה קובע שוועדת הכלכלה יכולה להאריך את תוקף התקנות. 

קריאה:


הוראת שעה זה אומר שהן פגות וצריך להביא תקנות חדשות. 

אתי בנדלר:


הוועדה מאשרת או לא מאשרת, זה לא גוף מבצע. 

לאה ורון:


זה הקושי מול כל הדרישות והפטורים, הקושי הוא שוועדת הכלכלה תייחד עוד שעה או שעה וחצי לתקנות? 

היו"ר כרמל שאמה:


אם יהיה משהו טוב, הוא יאושר, למעט אם אתם תרצו לשפר משהו מהניסיון שתצברו עד אז, אם יהיו הערות. 

לאה ורון:


אני יכולה לומר לכם שהצורך לבוא לוועדה הוא בדרך-כלל די לא אהוד על-ידי הגורמים המבצעים. מצד שני, מניסיוני המצטבר, הצורך הזה מהווה גורם מאוד מאזן בדרך פעילותה של כל ועדה שהיא. 

היו"ר כרמל שאמה:


הלאה, בואו נתקדם. חברים, אני צריך להיות בכנסת היום בחמש. יש שם אירוע עם תלמידי תיכון, אני הולך לברך אותם. 

נתי ביאליסטוק כהן:


אני אצא להתייעץ, ברשות. 

היו"ר כרמל שאמה:


אנחנו ממשיכים. אנחנו עושים את זה הוראת שעה, אבל בעוד שלוש שנים אנחנו נראה אם הם נשענו יותר מדי על החלופה של בזק, זה יהיה בעוכריהם, כל ההיתרים יבוטלו. 

קריאה:


מצוין.

היו"ר כרמל שאמה:


זה הכי טוב. הכי מאוזן. OK. 

אתי בנדלר:


בסעיף 4 החדש, כי (1) הפכנו כבר ל- (6) אז שיקולים שבטובת הציבור, לרבות צרכי הציבור. המילה לרבות. 

היו"ר כרמל שאמה:


OK. אז סיימנו בסעיף 4. אנחנו מצביעים עליו, לרבות השינויים. 

אתי בנדלר:


עם המילה "באזור" או בלי המילה "באזור"?

קריאה:


מחקנו. 

היו"ר כרמל שאמה:


אמרתי, 
אתי, מעודכנים כל השינויים.
הצבעה

בעד - כולם

אושר פה אחד.
 5, נא להקריא. 

ברוריה מנדלסון:


"5. בעניין הבקשה תמסור הוועדה המייעצת לשר, בכתב, המלצה מנומקת" – זה הוספנו עכשיו.

היו"ר כרמל שאמה:


כן.

ברוריה מנדלסון:


"אחת מאלה:


(1) אישור או דחיית בקשתו של בעל רישיון מפ"א להגבלת חובת מתן שירות לפי הוראות תקנה 18(ג)(3) לתקנות המפ"א, או הוראות רישיון המפ"א שהוענק לו המחייבות אותו לספק שירות לכל דורש, כולן או חלקן, או אישור או דחיית בקשתה של החברה להגבלת חובת מתן שירות לפי הוראות תקנות 26 ו – 27 לתקנות התפעול או הוראות הרישיון הכללי שהוענק לה המחייבות אותה לספק שירות לכל דורש, כול או חלקן; 


(2) דחיית מועד קיומן של ההוראות כאמור בפסקה (1), לתקופה שתמליץ;


(3) התניית אישור הגבלה כאמור בפסקה (1) או דחיית המועד כאמור בפסקה (2), בתנאים שתציע, ובכלל זה תנאים שעל מגיש הבקשה יהיה לקיימם."

היו"ר כרמל שאמה:


OK. כתבנו לגבי הנימוק של הנימוקים?

ברוריה מנדלסון:


כן, הוספנו. 

לאה ורון:


המלצה מנומקת. 

היו"ר כרמל שאמה:


כן, בבקשה. בקצרה. 

רונן רגב כביר:


בסעיף הזה צריך גם לקבוע שתהיה חובה לפרסם את ההמלצות וליידע את מבקש השירות, על כך שהועברו המלצות ברוח זו. 

אתי בנדלר:


השאלה היא באמת שאלה שאדוני צריך להכריע בה, האם ההחלטה, הוועדה היא ועדה מייעצת לשר. האם ההמלצות של הוועדה צריכות להיות. 

היו"ר כרמל שאמה:


מה מקובל מדברים דומים?

אתי בנדלר:


אני חושבת שהחלטות השר צריכות להיות מפורסמות, כי הרי ייתכן שהוא לא יקבל את המלצת הוועדה. 

היו"ר כרמל שאמה:


הבנתי. 

רונן רגב כביר:


אז בעצם, הזכות שלי, כמבקש שירות, זה לטעון כנגד החלטת השר?

היו"ר כרמל שאמה:


כן, הן אומרות שמניסיון שבמנגנונים דומים, לא הכנסנו את הציבור בשלב ההתייעצות/ההמלצה. 

רונן רגב כביר:


אז קודם כל, ההחלטה הזאת תימסר גם לנותן הבקשה, כולל יידוע? 

אתי בנדלר:


החלטת השר תימסר. 

היו"ר כרמל שאמה:


ברור.
הצבעה

בעד - כולם

אושר פה אחד.
 סעיף 5 – אושר פה אחד עם השינוי.  סעיף 6.

ברוריה מנדלסון:


"6. החלטת השר.


(א) לאחר שהובאה לפניו המלצת הוועדה המייעצת רשאי השר - 


(1) לאשר את בקשתו של בעל רישיון מפ"א להגביל את חובתו לתת שירות לפי הוראות תקנה 18(ג)(3) לתקנות המפ"א או הוראות רישיון המפ"א שהוענק לו המחייבות אותו לספק שירות לכל דורש, כולן או חלקן, או לאשר את בקשת החברה להגביל את חובתה לתת שירות לפי הוראות תקנה 26 ו- 27 לתקנות התפעול הוראות הרישיון הכללי שהוענק לה המחייבות אותה לספק שירות לכל דורש, כולן או חלקן, הכל בהתייחס לבקשה נושא ההחלטה;


(2) לדחות את מועד קיומן של הוראות כאמור בפסקה (1), לתקופה כפי שייקבע;


(3) להתנות את אישור הבקשה להגבלה כאמור בפסקה (1) או לדחיית המועד כאמור בפסקה (2), בתנאים שייקבע, ובכלל זה תנאים שעל מגיש הבקשה יהיה לקיימם;


(4) לדחות את הבקשה; החליט השר לדחות את הבקשה רשאי הוא לקבוע את המועד אשר בו על בעל רישיון מפ"א לקיים את הוראות תקנה 18(ג)(3) לתקנות המפ"א או את הוראות רישיון המפ"א שהוענק לו המחייבות אותו לספק שירות לכל דורש, או על החברה לקיים את הוראות תקנות 26 ו- 27 לתקנות התפעול או את הוראות הרישיון הכללי שהוענק לה המחייבות אותה לספק שירות לכל דורש, לפי העניין. 


(ב) הודעה על החלטת השר כאמור בתקנת משנה (א) תישלח למגיש הבקשה, לציבור הנוגע לבקשה".

אתי בנדלר:


אולי לא לקרוא לזה לציבור, נכתוב לגורם שפנה או לציבור. לגורם שהגיש את הבקשה לקבלת השירות. 

ברוריה מנדלסון:


אני מציעה שמי שישלח את ההחלטה, החובה תהיה על בעל הרישיון. יש לנו את זה היום גם בתקנות הבזק. 

היו"ר כרמל שאמה:


בעל הרישיון?

ברוריה מנדלסון:


כן, אליו פנו והוא צריך להגיד – הנה החלטה של השר, היא נתנה לי פטור. בכל מקרה, זה מפורסם באתר האינטרנט. הכל פומבי.

היו"ר כרמל שאמה:


איך נדע אם הוא לא שלח? 

ברוריה מנדלסון:


איך נדע? אפשר לבקש שישלח, לדרוש, כמו שדרשנו קודם, שיישלח אישור משלוח. 

היו"ר כרמל שאמה:


תעשו את זה כך, אין בעיה. 

רונן רגב כביר:


בסדר גמור, אבל ההודעה צריכה גם לכלול מידע על זכותו לערער על ההחלטה. 

ברוריה מנדלסון:


זו החלטה מנהלית, כמו כל החלטה מנהלית אחרת, הוא רשאי להגיש בג"צ, ואני לא צריכה לכתוב לו את זה. 

רונן רגב כביר:


וכל אדם במדינת ישראל יודע שיש לו סמכות לערער על החלטה מנהלית? 

ברוריה מנדלסון:


נכון. 

אתי בנדלר:


אין כאן החלטה מנהלית, זה ממש הגשת עתירה. זה בג"צ. 

היו"ר כרמל שאמה:


זה רק עתירה הוא יכול לתקוף את זה. 

מיכל פליישר:

לכאורה, כל החלטה מינהלית שתפורסם יהיה בה ייעוץ משפטי בנוגע לסעדים המנהלים. 

רונן רגב כביר:


זה בדיוק חוזר לאותה נקודה שאני העליתי קודם. כאשר זה המלצה, אני יכול להציג עמדה שכנגד. כאשר זה כבר החלטת השר, אני צריך לעתור לבית-המשפט.

היו"ר כרמל שאמה:


ובשלב הדיונים של הוועדה, אין את הבקשה של המבקש? 

ברוריה מנדלסון:


יש, אנחנו כתבנו שבסדרי עבודתה, הוועדה תקבע איך, מה יהיה הנוהל, איך מתן אפשרות לציבור הנוגע לבקשה להגיב עליה, בפירוש.

היו"ר כרמל שאמה:


בזמן הדיון בוועדה, יציגו לו.

ברוריה מנדלסון:


תהיה הזדמנות לציבור להתייחס, כמו שהוועדה תקבע. אז אנחנו נקבע מנגנון שבו נשלח עותק מהחלטת השר ואישור מסירה. 

היו"ר כרמל שאמה:


תסגרו את הניסוח עם אתי אחרי זה. איך שיהיה מקובל עליה זה בסדר, אנחנו מאשרים את זה. הבנתם את הכוונה של הוועדה. שאנשים יקבלו באופן ודאי. 

הצבעה

בעד - כולם

אושר פה אחד.
אז סעיף 6 – מאושר פה אחד, עם השינויים. 


איך אנחנו עושים את זה שזה הוראת שעה? 

ברוריה מנדלסון:


ותוקף. היינו צריכים בכלל שתחילתן 30 יום מיום פרסומן. 

אתי בנדלר:


לא צריך. 

היו"ר כרמל שאמה:


לא צריך, הלאה. 

ברוריה מנדלסון:


אז יהיה רק תוקף. תוקף תקנות אלה, יעמדו בתוקפן. כמה זמן אדוני מחליט? שלוש שנים מיום פרסומן?

היו"ר כרמל שאמה:


שלוש שנים. 

נתי ביאליסטוק כהן:


כן, זה מקובל גם על המשרד. 

היו"ר כרמל שאמה:


יפה. אנחנו מודים למשרד. 

ברוריה מנדלסון:


שלוש שנים מיום פרסומן ברשומות. 

היו"ר כרמל שאמה:


והיה ולא הוארך התוקף, כל ההיתרים שניתנו – בטלים? 

ברוריה מנדלסון:


אי-אפשר. 

היו"ר כרמל שאמה:


אז מה עשינו בזה? מה הועילו חכמים בתקנתם? אז בואו, בתקופה הזאת תתנו רק פטורים לשלוש שנים. 

נתי ביאליסטוק כהן:


גם זה בעיה, זה מעמיד את החברות במצב של חוסר ודאות. 

היו"ר כרמל שאמה:


למה חוסר ודאות? אתה פוטר אותו. אתה פוטר אותו. באותו רגע פטרת אותו, איזה חוסר ודאות יש פה? 

ברוריה מנדלסון:


הוא יגיש את אותה בקשה מחדש?

קריאה:


עבודה כפולה של הוועדה, היא תדון עכשיו בכל הבקשות רק לשלוש שנים ועוד שלוש שנים היא תצטרך לדון בכל הבקשות עוד פעם? בהנחה שהיא עוד פעם, התקנות יוארכו? זה מציב פה מצב קצת אבסורדי. 

רונן רגב כביר:


השאלה היא שאלת ההסתמכות. ברגע שהחברות מקבלות החלטה, הן לכאורה יכולות להסתמך עליה, כל עוד לא ברור להן שהתוקף שלה קצוב לשלוש שנים. אם זה מנוסח במתכונת שברור שכל פעילות הוועדה והחלטותיה יעמדו להחלטה מחודשת של ועדת הכלכלה, אז גם ההסתמכות שלהן קצובה לאותו זמן, זה בפירוש מפחית את הוודאות של החברה, אבל מראש זה נותן לתקופה של השלוש שנים האלה, שבהן היא יודעת, וזה גם, צריך לזכור שהוועדה תרצה לעבוד באופן שוועדת הכלכלה תאפשר לה להמשיך לפעול, בעוד שלוש שנים. זאת אומרת, היא לא תרצה לבוא לפה ושיבטלו אותה. 

מיכל פליישר:

עם כל הכבוד, אני חושב שאתה הולך עם זה רחוק מדי. 

היו"ר כרמל שאמה:


מחפשים איזה שהוא פיתרון. 

אתי בנדלר:


לא, להפך, אני חושבת שחוק הפרשנות אפילו, אם אני זוכרת נכון, וזה מה שאני רוצה לבדוק, תומך בכך שתוקף ההחלטות, ההחלטות לא מתבטלות. 

מיכל פליישר:

זה ברור, אני לא חושבת שיש חשש.

היו"ר כרמל שאמה:


הבסיס ברור, אלא אם כן אומרים אחרת. 

אתי בנדלר:


ברור. והשאלה אם יש מקום לומר אחרת. 

היו"ר כרמל שאמה:


כי אם ביטלנו את הוועדה הזו, זה אומר שאנחנו חשבנו, המחוקק יחשוב בעוד שלוש שנים שהיא לא עשתה עבודה טובה, שהיא גרמה נזקים, שהיא פעלה בצורה לא סבירה. אחרת לא יבטלו אותה. 

מיכל פליישר:

כב' היושב-ראש, אתה רוצה שהחרב הזו תרחף מעל, אם הבנתי. 

היו"ר כרמל שאמה:


איזה חרב זו, מה קרה? מה קרה? נניח ובוטלו הפטורים, מה קרה? 

מיכל פליישר:

אבל זה בא כדי למתן את שיקול הדעת. 

היו"ר כרמל שאמה:


אנחנו מניחים שהוועדה תמשיך להתקיים, אנחנו לא מניחים שהוועדה הזו תתנהל בצורה שיבואו אחרי זה המחוקקים ויגידו – רגע, אנחנו לא מוכנים שתמשיכו להיות. זה כמו שאנחנו מאשרים לכם, אדרבה, היום, את ההקמה. ואת רואה עד כמה איכפת לח"כים מהוועדה הזו, זה לא נושא שבוער לאנשים. 

לאה ורון:


וכמה יושבי-ראש התקנות היו לפתחם, ולא אישרו אותם. 

היו"ר כרמל שאמה:


אז לכן אנחנו באים והולכים לקראתכם. מה יקרה אם יבוטלו? אם יבוטלו, זה אומר שבדרך איפה שהוא, גם אתם הגזמתם במתן הבקשות, גם הוועדה לא היתה מספיק רגישה לדחות חלק מהבקשות. 

נתי ביאליסטוק כהן:


זה עדיין לא אומר. 

קריאה:


אין לי טענה כנגד ההצעה של שלוש השנים, אני יכולה להבין מאיפה היא באה וגם לא אמרתי שום דבר בגינה. אבל לגבי פטור שכבר ניתן, שוב, אני גם לא, אני יכולה להגיש את הבקשות מחדש, אבל יש פה איזה שהוא עניין פרוצדוראלי שנראה לי מאוד סבוך. 

היו"ר כרמל שאמה:


לא, לא יהיה לך למי להגיש בקשות אז. במקרה שהוועדה תבוטל, אין יותר בקשות. זה אומר שהמוסד הזה פשט את הרגל. מרגע שהכנסת תגיד.

קריאה:


אני מניחה שתקום ועדה במתכונת אחרת. 

היו"ר כרמל שאמה:


לא. אז מתכונת אחרת צריך לאשר.

קריאה:


הנבואה ניתנה לשוטים. 

היו"ר כרמל שאמה:


לא, ברור. 

קריאה:


השר יצטרך לקבל את ההחלטות שלו בלי ועדה. 

קריאה:


יכול להיות. לא ברור שזה עדיף? 

קריאה:


אבל אין חובה להקים ועדות מייעצות. 

היו"ר כרמל שאמה:


תקריאי בבקשה.

קריאה:


כמובן שהנוסח מאוד לא מהוקצע, זה ברמה של רעיון בלבד. 


גורם שהגיש בקשה לקבלת שירות מבעל רישיון, ובקשתו נדחתה בשל החלטת השר לאשר בקשה של בעל רישיון להגביל את השירות, יהיה רשאי להגיש בקשה חדשה לקבלת שירות, יש כאן, זה מבקש, לקבלת שירות, בתום שלוש שנים ממועד החלטת השר, אף אם לא חל שינוי בנסיבות שהיוו בסיס להחלטה האמורה. 

היו"ר כרמל שאמה:


זה אומר שאישרנו שלוש שנים פטורים, התבטלה הוועדה, הגענו למקרה הקיצוני שבו המחוקק לא מאשר את המשך קיום הוועדה, מי שאז מאלה שביקשו ולא קיבלו שירות, רשאי להגיש מחדש. 

קריאה:


אפילו אם אין שינוי בנסיבות. 

היו"ר כרמל שאמה:


אז תמיד הוא יכול. 

רונן רגב כביר:


אפשר לציין שהודעה על כך תישלח לכל המבקשים, אשר קיבלו הודעת פטור. כי אחרת הם לא ידעו מזה. מקובל המנגנון? 

קריאה:


לא פטור, אלא שסירבו לבקשה שלו. 

היו"ר כרמל שאמה:


בסדר, אין בעיה.

קריאה:


לא, לא בתום שלוש שנים. אבל הודעה על כך תיכלל בהודעה שהחברה, שבעל הרישיון ימסור לו מלכתחילה על דחיית הבקשה לקבלת שירות.

היו"ר כרמל שאמה:


אבל אז לא יודעים אם הוועדה מתבטלת. 

קריאה:


זה לא מותנה בביטול הוועדה, זה בכל מקרה. זה הוראת קבע. כל מקרה שיש החלטה.

היו"ר כרמל שאמה:


אז את כל הופכת את כל ההיתרים לשלוש שנים, מראש? 

קריאה:


לא, אני אומרת – הם קבועים, אבל אתה רשאי להגיש בקשה חדשה אחרי שלוש שנים. 

קריאה:


שלוש שנים ממתי? 

קריאה:


ממועד החלטת השר. 

קריאה:


זה הופך את זה זמני. 

היו"ר כרמל שאמה:


זהו. את הלכת יותר גורף ממני. 

קריאה:


כן, כי אני לא יכולה לכתוב שההוראה הזאת תיכנס לתוקפה רק אם התקנות לא יוארכו, אם תוקף התקנות לא יוארך. 

רונן רגב כביר:


למה לא? 

קריאה:


אין לי דרך לכתוב את זה. 

היו"ר כרמל שאמה:


לא. הפסיקה הוועדה מלפעול. 

רונן רגב כביר:


יודיע המשרד.

קריאה:


לא לא לא.

קריאה:


רגע, ואם בעוד שלוש שנים יציעו מנגנון אחר לבקשת פטורים? 

היו"ר כרמל שאמה:


יודיע אמון הציבור ונציגו. 

קריאה:


זה לא יהיה מותנה. אבל אם הם יבואו עם בקשה להאריך את תוקף התקנות, באותה הזדמנות יבקשו לבטל את התקנה הזאת. 

קריאה:


ברור שאף יושב-ראש לא יבטל את התקנה הזאת. זה הופך את הכל לזמני. 

קריאה:


אז זה לא הופך אותם לזמני, זה מקנה אבל סמכות למי שבקשתו לקבלת שירות נדחתה, להגיש בקשה, כאילו לעיון מחדש או לדיון מחדש. 

קריאה:


והוועדה צריכה לדון בו מחדש כל פעם?

קריאה:


כן. אין פיתרון טוב מזה. ואין שינוי בנסיבות. 

קריאה:


ואין שינוי בנסיבות, רק אם התקנות לא הוארכו. 

קריאה:


אז איך אני יכולה להתנות היום  את התוקף של התקנה הזאת בזה שהוועדה בעוד שלוש שנים או שהשר לא יאריך את תוקף התקנות?

קריאה:


אבל זה לא זכות ערעור על הוועדה הזו. אנחנו מתייחסים לזה כאילו זה איזה מין זכות, קמה ועדה שהיא לא בטוח שהיא טובה, שיהיה עליה זכות ערעור. אני לא חושבת שזו צריכה להיות נקודת ההנחה. הרי גם אנחנו צריכים כלי לפטורים. 

קריאה:


לי אין רעיון טוב מזה, כי אני לא יכולה לכתוב שרק אם תקנות לא יוארכו אז יהיה תוקף לתקנה מסוימת. 

קריאה:


אני חושבת היום שהחשש שלכם הוא רחב. ברגע שכבר עשינו פה ועדה שיש לה שלושה נציגי ציבור.

היו"ר כרמל שאמה:


הבנתי, הבנו. שנייה. 

קריאה:


אנחנו הופכים את זה לתקנות זמניות. החשש שיהיה פה פרצה והוועדה תאשר פה פטורים והשר עוד יאמץ, נראה לי קצת חשש מרחיק לכת. אפשר לסמוך על השר שהוא יפעיל שיקול דעת. 

היו"ר כרמל שאמה:


את יודעת מי יהיה השר מחר? 

קריאה:


שר התקשורת, מי שהוא יהיה, אני סומכת על כולנו. למה ששר לא ימלא את תפקידו כראוי? 

נתי ביאליסטוק כהן:


נקווה שאפשר לסמוך על כל שר שמתמנה.

היו"ר כרמל שאמה:


אנחנו נקצר טיפה את הוראת השעה. 

קריאה:


30 חודשים. יעמדו בתוקפם 30 חודשים מיום פרסומם. 

היו"ר כרמל שאמה:


מה קיצרנו, בשישה חודשים?

קריאה:


הוועדה צריכה לקום, הוועדה צריכה לכתוב סדרי עבודה, אני לא צריכה לספר לכם דברים לוקחים זמן. אני אופטימית.

היו"ר כרמל שאמה:


כמה זמן ייקח לה לעשות את כל זה? כמה זמן ייקח לה, מהרגע שהיא באמת מתחילה לפעול? 

קריאה:


קשה לי להאריך מתי ממש היא תתחיל, כי היא צריכה לקבוע סדרי עבודה. 

היו"ר כרמל שאמה:


כמה זמן לוקח לה להתחיל לפעול? אני לא מבין. 

נתי ביאליסטוק כהן:


זה הליכי המינוי. הליכי המינוי ואז כמה זמן היא בעצמה תדון בהליכי הפנייה אליה. 

קריאה:


זה מתקשר לי לנקודה נוספת, ממש לסיום, לגבי הפרוצדורה. 

היו"ר כרמל שאמה:


אנחנו רוצים להקריא. סעיף 7 אישרנו? 

קריאה:


לא, לא קראנו אותו. 

קריאה:


לגבי ה- 30 יום של הכניסה לתוקף, אני אבקש, כי אנחנו מושכים את השמיכה משני הקצוות, או שיהיה לנו, אמרנו קודם ש- 30 יום שנגיש בקשות ישנות, אז יש לנו די זמן להתארגן כי גם התקנות נכנסות לתוקף 30 יום לאחר פרסומן. 

היו"ר כרמל שאמה:


אני לא מבין.

קריאה:


אני מדברת על סעיף המעבר שמדבר על תוך כמה זמן עלינו להגיש בקשות לוועדה, בקשות בגין, בקשות שקיבלנו בעבר. אז אני אבקש, או שנשאיר את הסעיף הזה שמדבר על כניסה לתוקף של התקנות תוך 30 יום, אז זה סעיף 8, כלשונו, או לחלופין, שתתנו לנו 60 יום להגיש בקשות בגין העבר בסעיף הוראת המעבר וגם בסוגריים אני מציינת איזה שהיא בעיה פרוצדוראלית שאולי מצדיקה, ברוריה, לכתוב בהוראת המעבר, שהבקשות יוגשו תוך, אם זה יהיה 30 או 60, יום, אולי ממועד שהוועדה תקבע את סדרי עבודתה. כי הרי, אני גם ראיתי בדיונים של ועדות קודמות, ועדת בר-סלע, שהוועדה הגדירה איזה שהם טפסים וקריטריונים. חבל שתוך 30 יום אנחנו נזרוק עליהם איזה חומר לא מעובד, לא במתכונת שהם היו רוצים לדון או לא עם התצהירים או הנספחים שהם היו רוצים לראות. אז הייתי כותבת תוך 30 יום ממועד שהוועדה תקבע את סדרי עבודתה והייתי מבקשת. 

קריאה:


אולי את אופן הגשת הבקשה, לא סדרי עבודתה. זה אופן הגשת הבקשה. אבל אני פוחדת לדחות את זה מדי. תראי, אם היא לא תקבע, אתם מגישים מה שצריך – תצהיר, עם כל המסמכים והכל. שזה לא יהווה לכם עילה עכשיו לעכב את זה עוד ואחר כך מפסידים סתם זמן. אני מתנגדת. 

קריאה:


אני מבקשת להשאיר את ה- 30 יום של הכניסה לתוקף.

היו"ר כרמל שאמה:


תקריאי 7 ו- 8. 

ברוריה מנדלסון:


"7. תקנות 26(ד) ו- 30 לתקנות התפעול – בטלות."

היו"ר כרמל שאמה:

הצבעה

בעד - כולם

אושר פה אחד.
תקריאי בבקשה את סעיף 8.

ברוריה מנדלסון:


"8. תוקפן של תקנות אלה".

היו"ר כרמל שאמה:


תחילתן של התקנות. 

ברוריה מנדלסון:


ביקשתם למחוק. 

קריאה:


לא, אז היושב-ראש מבקש שתקריאי בכל-זאת. 

ברוריה מנדלסון:


"תחילתן של תקנות אלה 30 ימים מיום פרסומן". 

היו"ר כרמל שאמה:


זה בסדר? 

קריאה:


כן. ותוקפן, והן יעמדו בתוקפן שלוש שנים מיום פרסומן. 

ברוריה מנדלסון:


זה לא סעיף נפרד? 


נתי ביאליסטוק כהן:


זה לא צריך להיות סעיף נפרד, תוקף? 

קריאה:


מיום תחילתן. זה יכול להיות, איך שאת רוצה. זה יכול להיות באותה תקנה. 

היו"ר כרמל שאמה:


OK, אישרנו פה אחד את 7, 8 והתוספת, פה אחד ובזה בעצם סיימנו את התקנות. 

קריאה:


כן, אז זה יהיה שלוש שנים אבל מיום תחילתן, כן? 

היו"ר כרמל שאמה:


כן. אז התקנות אושרו, אני עוד אדבר גם עם השר, נכון להרגע. מתי את מסיימת את כל הניסוח? 

קריאה:


אני לא מנסחת. הם מעבירים רק לאישור להראות לי שהם עיגנו את כל החלטות הוועדה. 

קריאה:


אנחנו לא נקבל את אישור הוועדה שאנחנו צריכים, לפני שנעביר נוסח. 

קריאה:


אף פעם לא.

קריאה:


זה מה שאמרתי. הסברתי. האישור תלוי בזה שנעביר נוסח. 

קריאה:


נכון. 

היו"ר כרמל שאמה:


אתם תעבירו אלינו את הנוסח?

קריאה:


כן, כן, כן. 

היו"ר כרמל שאמה:


את תגידי לי כשהם יעבירו את הנוסח?

קריאה:


אני אשמח לומר לך. 

היו"ר כרמל שאמה:


הישיבה נעולה. 

הישיבה ננעלה בשעה 15:45  
